title: Απόφαση της Εποπτεύουσας Αρχής της ΕΖΕΣ αριθ. 442/12/COL, της 29ης Νοεμβρίου 2012 , σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού

text:
               11.7.2013

               EL

               Επίσημη Εφημερίδα της Ευρωπαϊκής Ένωσης

               L 190/93

      ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 442/12/COL
   της 29ης Νοεμβρίου 2012
   σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   ΕΧΟΝΤΑΣ ΥΠΟΨΗ τη συμφωνία για τον Ευρωπαϊκό Οικονομικό Χώρο (η «Συμφωνία ΕΟΧ»), και ιδίως το άρθρο 55,
   ΕΧΟΝΤΑΣ ΥΠΟΨΗ τη συμφωνία μεταξύ των χωρών ΕΖΕΣ για τη σύσταση Εποπτεύουσας Αρχής και Δικαστηρίου («Συμφωνία περί Εποπτείας και Δικαστηρίου»), και ιδίως τα άρθρα 13 και 14 του πρωτοκόλλου 4 της εν λόγω Συμφωνίας,
   ΕΧΟΝΤΑΣ ΥΠΟΨΗ το άρθρο 15 των διαδικαστικών κανόνων της Εποπτεύουσας Αρχής της ΕΖΕΣ (η «Αρχή»),
   Εκτιμώντας τα ακόλουθα:

               (1)

               Βάσει του συστήματος εφαρμογής της νομοθεσίας ανταγωνισμού που θεσπίστηκε με τη Συμφωνία ΕΟΧ, η Αρχή διερευνά και αποφασίζει σχετικά με υποθέσεις μέσω διοικητικών αποφάσεων οι οποίες υπόκεινται στον δικαστικό έλεγχο του Δικαστηρίου της ΕΖΕΣ.

               (2)

               Η Αρχή οφείλει να διεξάγει τις διαδικασίες ανταγωνισμού δίκαια, αμερόληπτα και αντικειμενικά και πρέπει να διασφαλίζει τον σεβασμό των δικονομικών δικαιωμάτων των ενδιαφερόμενων μερών, όπως ορίζεται στο κεφάλαιο II του πρωτοκόλλου 4 της Συμφωνίας περί Εποπτείας και Δικαστηρίου (εφαρμογή των κανόνων ανταγωνισμού σύμφωνα με τα άρθρα 53 και 54 της Συμφωνίας ΕΟΧ), στο κεφάλαιο III του πρωτοκόλλου 4 της Συμφωνίας περί Εποπτείας και Δικαστηρίου (κανόνες σχετικά με τη διεξαγωγή διαδικασιών εκ μέρους της Αρχής, σύμφωνα με τα άρθρα 53 και 54 της Συμφωνίας ΕΟΧ), στο κεφάλαιο IV του πρωτοκόλλου 4 της Συμφωνίας περί Εποπτείας και Δικαστηρίου (κανόνες σχετικά με τον έλεγχο των συγκεντρώσεων μεταξύ επιχειρήσεων) και στο κεφάλαιο V του πρωτοκόλλου 4 της Συμφωνίας περί Εποπτείας και Δικαστηρίου (για την εφαρμογή του κεφαλαίου IV σχετικά με τον έλεγχο των συγκεντρώσεων μεταξύ επιχειρήσεων), καθώς και στη συναφή νομολογία του Δικαστηρίου της ΕΖΕΣ και του Δικαστηρίου της Ευρωπαϊκής Ένωσης (το «Δικαστήριο»). Ειδικότερα, το δικαίωμα ακρόασης των ενδιαφερόμενων μερών αποτελεί θεμελιώδες δικαίωμα που αναγνωρίζεται από την Ευρωπαϊκή Σύμβαση Ανθρωπίνων Δικαιωμάτων. (1)

               (3)

               Για να εξασφαλιστεί η αποτελεσματική άσκηση των δικονομικών δικαιωμάτων των ενδιαφερόμενων μερών, άλλων εμπλεκόμενων μερών κατά την έννοια του άρθρου 11 στοιχείο β) του κεφαλαίου V του πρωτοκόλλου 4 της Συμφωνίας περί Εποπτείας και Δικαστηρίου («άλλα εμπλεκόμενα μέρη»), καταγγελλόντων κατά την έννοια του άρθρου 7 παράγραφος 2 του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου («καταγγέλλοντες») και προσώπων άλλων πλην των αναφερομένων στα άρθρα 5 και 11 του κεφαλαίου ΙΙΙ του πρωτοκόλλου 4 της Συμφωνίας περί Εποπτείας και Δικαστηρίου και τρίτων, κατά την έννοια του άρθρου 11 του κεφαλαίου V του πρωτοκόλλου 4 της Συμφωνίας περί Εποπτείας και Δικαστηρίου («τρίτοι») που συμμετέχουν σε διαδικασίες ανταγωνισμού, η ευθύνη για τη διασφάλιση του σεβασμού αυτών των δικαιωμάτων πρέπει να ανατίθεται σε ανεξάρτητο πρόσωπο με εμπειρία σε θέματα ανταγωνισμού που διαθέτει την απαιτούμενη ακεραιότητα να συμβάλλει στην αντικειμενικότητα, τη διαφάνεια και την αποτελεσματικότητα των διαδικασιών αυτών.

               (4)

               Η απόφαση αριθ. 177/02/COL της Αρχής, της 30ής Οκτωβρίου 2002, καθόρισε τα καθήκοντα του συμβούλου ακροάσεων σε ορισμένες διαδικασίες ανταγωνισμού. Η απόφαση αριθ. 177/02/COL αναθεωρήθηκε με την απόφαση αριθ. 792/08/COL της 17ης Δεκεμβρίου 2008 για την ανάθεση ορισμένων εξουσιών σε θέματα ανταγωνισμού στους συμβούλους ακροάσεων. Είναι πλέον αναγκαίο να διευκρινιστεί και να ενισχυθεί περαιτέρω ο ρόλος του συμβούλου ακροάσεων και να προσαρμοστούν τα καθήκοντά του σύμφωνα με τις εξελίξεις της νομοθεσίας ανταγωνισμού στον ΕΟΧ.

               (5)

               Ο θεσμός του συμβούλου ακροάσεων θεωρείται εν γένει ως σημαντική συμβολή στις διαδικασίες ανταγωνισμού ενώπιον της Αρχής λόγω της ανεξαρτησίας και της εμπειρογνωμοσύνης που έχουν προσδώσει οι σύμβουλοι ακροάσεων στις διαδικασίες αυτές. Για να εξασφαλιστεί ότι ο σύμβουλος ακροάσεων θα διατηρήσει την ανεξαρτησία του έναντι της Διεύθυνσης Ανταγωνισμού και Κρατικών Ενισχύσεων, ο σύμβουλος ακροάσεων πρέπει να υπαχθεί διοικητικά στο αρμόδιο για θέματα ανταγωνισμού μέλος της Αρχής.

               (6)

               Η Αρχή μπορεί, κατά περίπτωση, να διορίζει έναν ή περισσότερους συμβούλους ακροάσεων. Όταν ο σύμβουλος ακροάσεων διαπιστώνει σύγκρουση συμφερόντων κατά την εκτέλεση των καθηκόντων του, θα πρέπει να παύει να ασκεί τα καθήκοντά του στη συγκεκριμένη υπόθεση. Εάν ο σύμβουλος ακροάσεων δεν είναι σε θέση να εκτελέσει τα καθήκοντά του, αυτά θα πρέπει να τα αναλαμβάνει άλλος σύμβουλος ακροάσεων.

               (7)

               Ο σύμβουλος ακροάσεων θα πρέπει να λειτουργεί ως ανεξάρτητος διαιτητής για την επίλυση προβλημάτων που επηρεάζουν την αποτελεσματική άσκηση των δικονομικών δικαιωμάτων των ενδιαφερόμενων μερών, άλλων εμπλεκόμενων μερών, καταγγελλόντων ή τρίτων, όταν τα προβλήματα αυτά δεν μπορούν να επιλυθούν με προηγούμενες επαφές με την αρμόδια για τη διεξαγωγή των διαδικασιών ανταγωνισμού Διεύθυνση της Αρχής, η οποία πρέπει να σέβεται αυτά τα δικονομικά δικαιώματα.

               (8)

               Τα καθήκοντα του συμβούλου ακροάσεων στις διαδικασίες ανταγωνισμού θα πρέπει να προσδιορισθούν κατά τρόπο που να διασφαλίζεται η αποτελεσματική άσκηση των δικονομικών δικαιωμάτων, και ιδίως του δικαιώματος ακρόασης, σε όλη τη διάρκεια των διαδικασιών ενώπιον της Αρχής, κατ’ εφαρμογή των άρθρων 53, 54 και 57 της Συμφωνίας ΕΟΧ.

               (9)

               Για να ενισχυθεί ο ρόλος αυτός, θα πρέπει να ανατεθεί στον σύμβουλο ακροάσεων η αρμοδιότητα της διασφάλισης της αποτελεσματικής άσκησης των δικονομικών δικαιωμάτων των επιχειρήσεων και των ενώσεων επιχειρήσεων στο πλαίσιο των εξουσιών έρευνας της Αρχής βάσει του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου καθώς και του κεφαλαίου IV του πρωτοκόλλου 4 της Συμφωνίας περί Εποπτείας και Δικαστηρίου, το οποίο παρέχει στην Αρχή την εξουσία επιβολής προστίμων σε επιχειρήσεις και ενώσεις επιχειρήσεων. Θα πρέπει επίσης να ανατεθούν στον σύμβουλο ακροάσεων ειδικές αρμοδιότητες κατά το εν λόγω στάδιο έρευνας σε σχέση με αιτήσεις προστασίας του απορρήτου της επικοινωνίας μεταξύ δικηγόρων και πελατών, με το δικαίωμα μη αυτοενοχοποίησης, τις προθεσμίες απάντησης σε αιτήσεις παροχής πληροφοριών βάσει του άρθρου 18 παράγραφος 3 του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου, καθώς και σε σχέση με το δικαίωμα των επιχειρήσεων και ενώσεων επιχειρήσεων που αποτελούν αντικείμενο μέτρων έρευνας της Αρχής βάσει του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου να ενημερώνονται για το δικονομικό καθεστώς τους, και ιδίως αν αποτελούν αντικείμενο έρευνας και, εάν όντως συμβαίνει αυτό, για το αντικείμενο και τον σκοπό της εν λόγω έρευνας. Κατά την εκτίμηση αξιώσεων σχετικά με την προστασία του δικαιώματος μη αυτοενοχοποίησης, ο σύμβουλος ακροάσεων δύναται να κρίνει αν οι επιχειρήσεις υποβάλλουν προδήλως αβάσιμες αξιώσεις προστασίας του απορρήτου για καθαρά παρελκυστικούς σκοπούς.

               (10)

               Ο σύμβουλος ακροάσεων θα πρέπει να είναι σε θέση να διευκολύνει την επίλυση διαφορών ως προς το βάσιμο ισχυρισμών ότι κάποιο έγγραφο καλύπτεται από προνόμιο περί δικηγορικού απορρήτου. Για τον σκοπό αυτό, εάν συμφωνεί η επιχείρηση ή η ένωση επιχειρήσεων που υποβάλλει σχετικό αίτημα, ο σύμβουλος ακροάσεων θα πρέπει να έχει τη δυνατότητα να εξετάζει το επίμαχο έγγραφο και να διατυπώνει κατάλληλη σύσταση, στηριζόμενος στην ισχύουσα νομολογία του Δικαστηρίου της ΕΖΕΣ και του Δικαστηρίου.

               (11)

               Ο σύμβουλος ακροάσεων θα πρέπει να είναι υπεύθυνος να αποφασίζει κατά πόσον ένας τρίτος αποδεικνύει ότι έχει εύλογο συμφέρον να κληθεί σε ακρόαση. Οι ενώσεις καταναλωτών που ζητούν ακρόαση πρέπει να θεωρούνται εν γένει ότι έχουν εύλογο συμφέρον, όταν οι διαδικασίες αφορούν προϊόντα ή υπηρεσίες που χρησιμοποιούνται από τον τελικό καταναλωτή, ή προϊόντα ή υπηρεσίες που συμβάλλουν άμεσα στην παραγωγή τέτοιων προϊόντων ή υπηρεσιών.

               (12)

               Ο σύμβουλος ακροάσεων θα πρέπει να αποφασίζει αν θα επιτρέψει να παρίστανται στην ακρόαση καταγγέλλοντες και ενδιαφερόμενοι τρίτοι, λαμβάνοντας υπόψη τη συμβολή που θα είχαν στη διευκρίνιση των πραγματικών περιστατικών της υπόθεσης.

               (13)

               Το δικαίωμα ακρόασης των ενδιαφερόμενων μερών πριν από τη λήψη οριστικής απόφασης που επηρεάζει δυσμενώς τα συμφέροντά τους διασφαλίζεται μέσω του δικαιώματός τους να απαντήσουν γραπτώς στην αρχική θέση της Αρχής, όπως αναφέρεται στην κοινοποίηση των αιτιάσεων, και του δικαιώματός τους να αναπτύξουν τα επιχειρήματά τους κατά την ακρόαση, εάν το ζητήσουν. Για να μπορούν να ασκήσουν αποτελεσματικά αυτά τα δικαιώματά τους, τα μέρη στα οποία απευθύνθηκε κοινοποίηση των αιτιάσεων έχουν δικαίωμα πρόσβασης στον φάκελο έρευνας της Αρχής.

               (14)

               Για να διασφαλιστεί η αποτελεσματική άσκηση των δικαιωμάτων άμυνας των μερών στα οποία απευθύνθηκε κοινοποίηση των αιτιάσεων, ο σύμβουλος ακροάσεων θα έχει την ευθύνη επίλυσης των διαφορών σχετικά με την πρόσβαση στον φάκελο ή σχετικά με την προστασία επιχειρηματικών απορρήτων ή άλλων εμπιστευτικών πληροφοριών μεταξύ των μερών αυτών και της Διεύθυνσης Ανταγωνισμού και Κρατικών Ενισχύσεων της Αρχής. Σε εξαιρετικές περιπτώσεις, ο σύμβουλος ακροάσεων μπορεί να αναστείλει τον υπολογισμό της προθεσμίας για να απαντήσει στην κοινοποίηση αιτιάσεων ο αποδέκτης της, μέχρι να επιλυθεί η διαφορά σχετικά με την πρόσβαση στον φάκελο, εάν ο αποδέκτης δεν είναι σε θέση να απαντήσει εντός της τασσόμενης προθεσμίας και δεν κρίνεται σκόπιμο να παραταθεί η προθεσμία εκείνη τη χρονική στιγμή.

               (15)

               Για να εξασφαλιστεί η αποτελεσματική άσκηση των δικονομικών δικαιωμάτων και να γίνουν σεβαστά τα έννομα συμφέροντα εμπιστευτικότητας, ο σύμβουλος ακροάσεων θα πρέπει να έχει τη δυνατότητα, εφόσον το κρίνει σκόπιμο, να διατάσσει τη λήψη ειδικών μέτρων για την πρόσβαση στον φάκελο της Αρχής. Ειδικότερα, ο σύμβουλος ακροάσεων θα πρέπει να έχει την εξουσία να αποφασίζει ότι θα παρέχεται περιορισμένη πρόσβαση σε μέρη του φακέλου στον ενδιαφερόμενο ο οποίος ζητά πρόσβαση, παραδείγματος χάρη περιορίζοντας τον αριθμό ή την κατηγορία των προσώπων που έχουν πρόσβαση και τη χρήση των πληροφοριών στις οποίες παρέχεται πρόσβαση.

               (16)

               Ο σύμβουλος ακροάσεων θα πρέπει να είναι υπεύθυνος να λαμβάνει αποφάσεις για αιτήσεις παράτασης των προθεσμιών απάντησης σε κοινοποίηση των αιτιάσεων, σε συμπληρωματική κοινοποίηση αιτιάσεων ή σε επιστολή έκθεσης των πραγματικών περιστατικών ή των προθεσμιών εντός των οποίων μπορούν να υποβάλουν παρατηρήσεις άλλα εμπλεκόμενα μέρη, καταγγέλλοντες ή ενδιαφερόμενοι τρίτοι, σε περίπτωση διαφωνίας μεταξύ των προσώπων αυτών και της Διεύθυνσης Ανταγωνισμού και Κρατικών Ενισχύσεων.

               (17)

               Ο σύμβουλος ακροάσεων θα πρέπει να προωθεί την αποτελεσματικότητα της ακρόασης, μεταξύ άλλων με τη λήψη όλων των κατάλληλων προπαρασκευαστικών μέτρων, περιλαμβανομένης της έγκαιρης κυκλοφορίας, πριν από την ακρόαση, ενός προσωρινού καταλόγου των συμμετεχόντων και προσωρινής ημερήσιας διάταξης.

               (18)

               Η ακρόαση επιτρέπει στα μέρη στα οποία η Αρχή απηύθυνε κοινοποίηση αιτιάσεων και σε άλλα εμπλεκόμενα μέρη να ασκήσουν περαιτέρω το δικαίωμά τους να ακουσθούν, αναπτύσσοντας προφορικά τα επιχειρήματά τους ενώπιον της Αρχής, η οποία θα πρέπει να εκπροσωπείται από τη Διεύθυνση Ανταγωνισμού και Κρατικών Ενισχύσεων καθώς και από άλλες Διευθύνσεις που συμβάλλουν στην περαιτέρω προετοιμασία μιας απόφασης που λαμβάνει η Αρχή. Θα πρέπει να παρέχει μια πρόσθετη ευκαιρία να εξασφαλιστεί η όσο το δυνατόν μεγαλύτερη διασαφήνιση όλων των συναφών στοιχείων, είτε αυτά είναι ευνοϊκά είτε δυσμενή για τα ενδιαφερόμενα μέρη, περιλαμβανομένων των πραγματικών περιστατικών που αφορούν τη σοβαρότητα και τη διάρκεια της εικαζόμενης παράβασης. Η ακρόαση επιτρέπει επίσης στα μέρη να εκθέσουν τα επιχειρήματά τους για θέματα που μπορεί να είναι σημαντικά για την πιθανή επιβολή προστίμων.

               (19)

               Για να εξασφαλιστεί η αποτελεσματικότητα της ακρόασης, ο σύμβουλος ακροάσεων μπορεί να επιτρέπει στα μέρη στα οποία απευθύνθηκε κοινοποίηση των αιτιάσεων, σε άλλα εμπλεκόμενα μέρη, στους καταγγέλλοντες ή σε άλλα πρόσωπα που καλούνται στην ακρόαση, στις Διευθύνσεις της Αρχής, στην Ευρωπαϊκή Επιτροπή και στις αρχές των κρατών ΕΖΕΣ να υποβάλουν ερωτήσεις κατά την ακρόαση. Η προφορική ακρόαση δεν πρέπει να είναι δημόσια, ώστε να εξασφαλίζεται ότι όλοι οι συμμετέχοντες μπορούν να εκφραστούν ελεύθερα. Συνεπώς, οι πληροφορίες που αποκαλύπτονται στη διάρκεια της ακρόασης δεν θα πρέπει να χρησιμοποιούνται για άλλους λόγους εκτός από τις δικαστικές και/ή διοικητικές διαδικασίες για την εφαρμογή των άρθρων 53 και 54 της Συμφωνίας ΕΟΧ. Όταν δικαιολογείται για λόγους προστασίας του επιχειρηματικού απορρήτου ή άλλων εμπιστευτικών πληροφοριών, ο σύμβουλος ακροάσεων θα πρέπει να έχει τη δυνατότητα να προβαίνει στην ακρόαση προσώπων κεκλεισμένων των θυρών.

               (20)

               Τα μέρη της διαδικασίας που προσφέρονται να αναλάβουν δεσμεύσεις βάσει του άρθρου 9 του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου καθώς και τα μέρη που συμμετέχουν σε διαδικασίες διευθέτησης διαφορών κατ’ εφαρμογή του άρθρου 10α του κεφαλαίου III του πρωτοκόλλου 4 της Συμφωνίας περί Εποπτείας και Δικαστηρίου, θα πρέπει να μπορούν να ζητούν από τον σύμβουλο ακροάσεων την αποτελεσματική άσκηση των δικονομικών τους δικαιωμάτων.

               (21)

               Ο σύμβουλος ακροάσεων θα πρέπει να υποβάλει έκθεση σχετικά με την αποτελεσματική άσκηση των δικονομικών δικαιωμάτων καθ’ όλη τη διάρκεια των διαδικασιών ανταγωνισμού. Επιπλέον, και ανεξάρτητα από την υποχρέωσή του να υποβάλλει έκθεση, ο σύμβουλος ακροάσεων θα πρέπει επίσης να είναι σε θέση να διατυπώνει παρατηρήσεις για την περαιτέρω πρόοδο και την αντικειμενικότητα των διαδικασιών και να συμβάλλει στη διεξαγωγή των διαδικασιών ανταγωνισμού βάσει κατάλληλης συνεκτίμησης όλων των συναφών στοιχείων.

               (22)

               Η απόφαση αριθ. 177/02/COL της 30ής Οκτωβρίου 2002 και η απόφαση αριθ. 792/08/COL της 17ης Δεκεμβρίου 2008 πρέπει να καταργηθούν.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΚΕΦΑΛΑΙΟ 1

      ΑΠΟΣΤΟΛΗ, ΔΙΟΡΙΣΜΟΣ ΚΑΙ ΚΑΘΗΚΟΝΤΑ ΤΟΥ ΣΥΜΒΟΥΛΟΥ ΑΚΡΟΑΣΕΩΝ

   Άρθρο 1
   Ο σύμβουλος ακροάσεων
   1.   Διορίζεται ένας ή περισσότεροι σύμβουλοι ακροάσεων για διαδικασίες ανταγωνισμού, οι εξουσίες και αρμοδιότητες των οποίων καθορίζονται στην παρούσα απόφαση.
   2.   Ο σύμβουλος ακροάσεων διασφαλίζει την αποτελεσματική άσκηση των δικονομικών δικαιωμάτων καθ’ όλη τη διάρκεια των διαδικασιών ανταγωνισμού ενώπιον της Αρχής για την εφαρμογή των άρθρων 53, 54 και 57 της Συμφωνίας ΕΟΧ (εφεξής «διαδικασίες ανταγωνισμού»).
   Άρθρο 2
   Διορισμός, παύση καθηκόντων και αναπλήρωση
   1.   Η Αρχή διορίζει σύμβουλο (συμβούλους) ακροάσεων. Ο διορισμός δημοσιεύεται στην Επίσημη Εφημερίδα της Ευρωπαϊκής Ένωσης και στο Συμπλήρωμα ΕΟΧ. Για κάθε διακοπή, παύση των καθηκόντων ή μετάθεση του συμβούλου ακροάσεων εκδίδεται αιτιολογημένη απόφαση της Αρχής. Η εν λόγω απόφαση δημοσιεύεται στην Επίσημη Εφημερίδα της Ευρωπαϊκής Ένωσης και στο Συμπλήρωμα ΕΟΧ .
   2.   Ο σύμβουλος ακροάσεων υπάγεται διοικητικά στο μέλος της Αρχής που είναι αρμόδιο για θέματα ανταγωνισμού (εφεξής «αρμόδιο μέλος της Αρχής»).
   3.   Όταν ο σύμβουλος ακροάσεων αδυνατεί να ασκήσει τα καθήκοντά του, αυτά εκτελούνται από άλλο σύμβουλο ακροάσεων. Εάν κανένας σύμβουλος ακροάσεων δεν είναι σε θέση να αναλάβει καθήκοντα, το αρμόδιο μέλος της Αρχής, κατά περίπτωση σε συνεννόηση με τον σύμβουλο ακροάσεων, ορίζει άλλον αρμόδιο υπάλληλο της Αρχής, ο οποίος δεν εμπλέκεται στην εξεταζόμενη υπόθεση, για να ασκήσει τα καθήκοντα του συμβούλου ακροάσεων.
   4.   Σε περίπτωση πραγματικής ή δυνητικής σύγκρουσης συμφερόντων, ο σύμβουλος ακροάσεων δεν επιλαμβάνεται της υπόθεσης. Εφαρμόζεται η παράγραφος 3.
   Άρθρο 3
   Μέθοδος λειτουργίας
   1.   Ο σύμβουλος ακροάσεων ασκεί τα καθήκοντά του με ανεξαρτησία.
   2.   Κατά την άσκηση των καθηκόντων του, ο σύμβουλος ακροάσεων λαμβάνει υπόψη την ανάγκη ουσιαστικής εφαρμογής των κανόνων ανταγωνισμού σύμφωνα με την ισχύουσα νομοθεσία του ΕΟΧ και τις αρχές που έχουν θεσπιστεί από το Δικαστήριο της ΕΖΕΣ και το Δικαστήριο (2).
   3.   Κατά την άσκηση των καθηκόντων του, ο σύμβουλος ακροάσεων έχει πρόσβαση σε κάθε φάκελο που σχετίζεται με τις διαδικασίες ανταγωνισμού.
   4.   Ο διευθυντής της Διεύθυνσης Ανταγωνισμού και Κρατικών Ενισχύσεων ενημερώνει τον σύμβουλο ακροάσεων σχετικά με την εξέλιξη της διαδικασίας.
   5.   Ο σύμβουλος ακροάσεων μπορεί να υποβάλλει στο αρμόδιο μέλος της Αρχής παρατηρήσεις για κάθε θέμα που ανακύπτει σε διαδικασία ανταγωνισμού της Αρχής.
   6.   Εάν ο σύμβουλος ακροάσεων διατυπώσει αιτιολογημένες συστάσεις προς το αρμόδιο μέλος της Αρχής ή λάβει αποφάσεις σύμφωνα με την παρούσα απόφαση, ο σύμβουλος ακροάσεων διαβιβάζει αντίγραφο αυτών των εγγράφων στον αρμόδιο διευθυντή της Διεύθυνσης Ανταγωνισμού και Κρατικών Ενισχύσεων και στη Διεύθυνση Νομικών και Εκτελεστικών Υποθέσεων της Αρχής.
   7.   Κάθε πρόβλημα που αφορά την αποτελεσματική άσκηση των δικονομικών δικαιωμάτων των ενδιαφερόμενων μερών, άλλων εμπλεκόμενων μερών κατά την έννοια του άρθρου 11 στοιχείο β) του κεφαλαίου V του πρωτοκόλλου 4 της Συμφωνίας περί Εποπτείας και Δικαστηρίου («τα άλλα εμπλεκόμενα μέρη»), καταγγελλόντων κατά την έννοια του άρθρου 7 παράγραφος 2 του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου («καταγγέλλοντες») και ενδιαφερόμενων τρίτων κατά την έννοια του άρθρου 5 της παρούσας απόφασης στο πλαίσιο των διαδικασιών αυτών, θα επισημαίνεται πρώτα στη Διεύθυνση Ανταγωνισμού και Κρατικών Ενισχύσεων. Εάν το πρόβλημα δεν επιλυθεί, μπορεί να παραπεμφθεί στον σύμβουλο ακροάσεων για ανεξάρτητη εξέταση. Αιτήματα που αφορούν μέτρο για το οποίο ισχύει προθεσμία πρέπει να υποβάλλονται έγκαιρα, εντός της αρχικής προθεσμίας.
   ΚΕΦΑΛΑΙΟ 2

      ΕΡΕΥΝΑ

   Άρθρο 4
   Δικονομικά δικαιώματα κατά το στάδιο της έρευνας
   1.   Ο σύμβουλος ακροάσεων διασφαλίζει την αποτελεσματική άσκηση των δικονομικών δικαιωμάτων που προκύπτουν στο πλαίσιο της άσκησης των εξουσιών έρευνας της Αρχής βάσει του τμήματος V του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου και διαδικασιών που μπορεί να προκύψουν κατά την επιβολή προστίμων βάσει του άρθρου 14 του κεφαλαίου IV του πρωτοκόλλου 4 της Συμφωνίας περί Εποπτείας και Δικαστηρίου.
   2.   Ειδικότερα, ο σύμβουλος ακροάσεων έχει τις ακόλουθες αρμοδιότητες, με την επιφύλαξη του άρθρου 3 παράγραφος 7:

               α)

               Επιχειρήσεις ή ενώσεις επιχειρήσεων μπορούν να υποβάλλουν στον σύμβουλο ακροάσεων αίτημα να εξετάσει ισχυρισμούς βάσει των οποίων έγγραφο που ζητείται από την Αρχή στο πλαίσιο της άσκησης των εξουσιών της βάσει των άρθρων 18, 20 ή 21 του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου, σε ελέγχους κατ’ εφαρμογή του άρθρου 13 του κεφαλαίου IV του πρωτοκόλλου 4 της Συμφωνίας περί Εποπτείας και Δικαστηρίου ή στο πλαίσιο μέτρων έρευνας σε διαδικασίες που μπορεί να οδηγήσουν στην επιβολή προστίμων βάσει του άρθρου 14 του κεφαλαίου IV του πρωτοκόλλου 4 της Συμφωνίας περί Εποπτείας και Δικαστηρίου και το οποίο έγγραφο δεν αποκαλύφθηκε στην Αρχή, καλύπτεται από το προνόμιο του δικηγορικού απορρήτου, κατά την έννοια της νομολογίας του Δικαστηρίου και του Δικαστηρίου της ΕΖΕΣ. Ο σύμβουλος ακροάσεων μπορεί να εξετάσει το ζήτημα μόνον εφόσον η ενδιαφερόμενη επιχείρηση ή ένωση επιχειρήσεων που επικαλείται το προνόμιο αυτό συναινεί στο να κοινοποιηθούν στον σύμβουλο ακροάσεων οι πληροφορίες που καλύπτονται από το δικηγορικό απόρρητο καθώς και συναφή έγγραφα τα οποία ο σύμβουλος ακροάσεων κρίνει απαραίτητα για την από μέρους του εξέταση. Χωρίς να αποκαλύψει το περιεχόμενο των πληροφοριών που καλύπτονται ενδεχομένως από το δικηγορικό απόρρητο, ο σύμβουλος ακροάσεων κοινοποιεί στον αρμόδιο διευθυντή της Διεύθυνσης Ανταγωνισμού και Κρατικών Ενισχύσεων και την ενδιαφερόμενη επιχείρηση ή ένωση επιχειρήσεων το προκαταρκτικό του πόρισμα και μπορεί να λάβει τα κατάλληλα μέτρα για να προωθήσει μια αμοιβαίως αποδεκτή λύση. Εάν δεν επιτευχθεί συμφωνία, ο σύμβουλος ακροάσεων μπορεί να διατυπώσει αιτιολογημένη σύσταση στο αρμόδιο μέλος της Αρχής, χωρίς να αποκαλύψει το περιεχόμενο του εγγράφου που καλύπτεται ενδεχομένως από δικηγορικό απόρρητο. Το μέρος που κάνει επίκληση αυτού του προνομίου λαμβάνει αντίγραφο της εν λόγω σύστασης.

               β)

               Όταν ο αποδέκτης αίτησης παροχής πληροφοριών βάσει του άρθρου 18 παράγραφος 2 του κεφαλαίου ΙΙ του πρωτοκόλλου 4 της Συμφωνίας περί Εποπτείας και Δικαστηρίου αρνείται να απαντήσει στην εν λόγω αίτηση επικαλούμενος το δικαίωμα της μη αυτοενοχοποίησης, όπως ορίζει η νομολογία του Δικαστηρίου και του Δικαστηρίου της ΕΖΕΣ, μπορεί να παραπέμψει το θέμα στον σύμβουλο ακροάσεων, σε εύθετο χρόνο μετά την παραλαβή της αίτησης. Κατά περίπτωση, και λαμβάνοντας υπόψη την ανάγκη αποφυγής αδικαιολόγητης καθυστέρησης των διαδικασιών, ο σύμβουλος ακροάσεων μπορεί να διατυπώσει αιτιολογημένη σύσταση σχετικά με την εφαρμογή του δικαιώματος μη αυτοενοχοποίησης και να ενημερώσει τον διευθυντή της Διεύθυνσης Ανταγωνισμού και Κρατικών Ενισχύσεων για τα σχετικά συμπεράσματα που πρέπει να ληφθούν υπόψη σε περίπτωση που εκδοθεί μεταγενέστερη απόφαση βάσει του άρθρου 18 παράγραφος 3 του κεφαλαίου ΙΙ του πρωτοκόλλου 4 της Συμφωνίας περί Εποπτείας και Δικαστηρίου. Ο αποδέκτης της αίτησης λαμβάνει αντίγραφο της αιτιολογημένης σύστασης.

               γ)

               Όταν ο αποδέκτης απόφασης βάσει του άρθρου 18 παράγραφος 3 του κεφαλαίου ΙΙ του πρωτοκόλλου 4 της Συμφωνίας περί Εποπτείας και Δικαστηρίου θεωρεί ότι η ορισθείσα προθεσμία για να απαντήσει είναι υπερβολικά σύντομη, μπορεί να παραπέμψει το θέμα στον σύμβουλο ακροάσεων, εγκαίρως πριν από τη λήξη της ορισθείσας αρχικής προθεσμίας. Ο σύμβουλος ακροάσεων αποφασίζει κατά πόσο θα πρέπει να χορηγηθεί παράταση της προθεσμίας, λαμβάνοντας υπόψη τη διάρκεια και την περιπλοκότητα της αίτησης παροχής πληροφοριών και τις ανάγκες της έρευνας.

               δ)

               Επιχειρήσεις ή ενώσεις επιχειρήσεων που αποτελούν αντικείμενο μέτρων έρευνας της Αρχής, βάσει του τμήματος V του κεφαλαίου ΙΙ του πρωτοκόλλου 4 της Συμφωνίας περί Εποπτείας και Δικαστηρίου, έχουν δικαίωμα να ενημερωθούν σχετικά με τη δικονομική θέση τους, και συγκεκριμένα αν υπόκεινται σε έρευνα και, εάν πράγματι συμβαίνει αυτό, για το αντικείμενο και τον σκοπό της εν λόγω έρευνας. Εάν μια επιχείρηση ή ένωση επιχειρήσεων θεωρήσει ότι δεν ενημερώθηκε επαρκώς από τη Διεύθυνση Ανταγωνισμού και Κρατικών Ενισχύσεων σχετικά με τη δικονομική θέση της, μπορεί να παραπέμψει το θέμα στον σύμβουλο ακροάσεων προς επίλυση. Ο σύμβουλος ακροάσεων λαμβάνει απόφαση με την οποία καλεί τη Διεύθυνση Ανταγωνισμού και Κρατικών Ενισχύσεων να ενημερώσει την επιχείρηση ή ένωση επιχειρήσεων που υπέβαλε αίτηση σχετικά με το δικονομικό καθεστώς της. Η απόφαση αυτή κοινοποιείται στην επιχείρηση ή ένωση επιχειρήσεων που υπέβαλε την αίτηση.

         ΚΕΦΑΛΑΙΟ 3

      ΑΙΤΗΣΕΙΣ ΑΚΡΟΑΣΗΣ

   Άρθρο 5
   Ενδιαφερόμενοι τρίτοι
   1.   Αιτήσεις ακρόασης από πρόσωπα πλην των αναφερόμενων στα άρθρα 5 και 11 του κεφαλαίου III του πρωτοκόλλου 4 της Συμφωνίας περί Εποπτείας και Δικαστηρίου και από τρίτους κατά την έννοια του άρθρου 11 του κεφαλαίου V του πρωτοκόλλου 4 της Συμφωνίας περί Εποπτείας και Δικαστηρίου υποβάλλονται σύμφωνα με το άρθρο 13 παράγραφος 1 του κεφαλαίου III του πρωτοκόλλου 4 της Συμφωνίας περί Εποπτείας και Δικαστηρίου και το άρθρο 16 του κεφαλαίου V του πρωτοκόλλου 4 της Συμφωνίας περί Εποπτείας και Δικαστηρίου. Οι αιτήσεις υποβάλλονται γραπτώς και αιτιολογούν το συμφέρον του αιτούντος σχετικά με την έκβαση της διαδικασίας.
   2.   Ο σύμβουλος ακροάσεων αποφασίζει σχετικά με την ακρόαση τρίτων, αφού συμβουλευθεί τον διευθυντή της Διεύθυνσης Ανταγωνισμού και Κρατικών Ενισχύσεων. Για να εκτιμήσει κατά πόσο ένας τρίτος δικαιολογεί την ύπαρξη εύλογου συμφέροντος προς ακρόαση, ο σύμβουλος ακροάσεων λαμβάνει υπόψη αν και σε ποιο βαθμό ο αιτών επηρεάζεται επαρκώς από τη συμπεριφορά που αποτελεί αντικείμενο των διαδικασιών ανταγωνισμού ή αν ο αιτών ικανοποιεί τις απαιτήσεις του άρθρου 18 παράγραφος 4 του κεφαλαίου ΙV του πρωτοκόλλου 4 της Συμφωνίας περί Εποπτείας και Δικαστηρίου.
   3.   Όταν ο σύμβουλος ακροάσεων θεωρεί ότι ένας αιτών δεν έχει αποδείξει ότι έχει εύλογο συμφέρον να κληθεί σε ακρόαση, ενημερώνει γραπτώς τον αιτούντα σχετικά με τους λόγους. Ορίζεται προθεσμία εντός της οποίας ο αιτών μπορεί να γνωστοποιήσει γραπτώς τις απόψεις του. Εάν ο αιτών κοινοποιήσει τις απόψεις του γραπτώς εντός της προθεσμίας που όρισε ο σύμβουλος ακροάσεων και οι γραπτές παρατηρήσεις δεν οδηγήσουν σε διαφορετική εκτίμηση, το πόρισμα αυτό διατυπώνεται σε αιτιολογημένη απόφαση που κοινοποιείται στον αιτούντα.
   4.   Ο σύμβουλος ακροάσεων ενημερώνει τα μέρη των διαδικασιών ανταγωνισμού αμέσως μετά την κίνηση των διαδικασιών κατ’ εφαρμογή του άρθρου 11 παράγραφος 6 του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου ή του άρθρου 6 παράγραφος 1 στοιχείο γ) του κεφαλαίου IV του πρωτοκόλλου 4 της Συμφωνίας περί Εποπτείας και Δικαστηρίου σχετικά με τις ταυτότητες των τρίτων που επιθυμούν να κληθούν σε ακρόαση, εκτός εάν η αποκάλυψη της ταυτότητας θα έβλαπτε σημαντικά ένα πρόσωπο ή μια επιχείρηση.
   Άρθρο 6
   Δικαίωμα παρουσίας σε ακρόαση· συμμετοχή καταγγελλόντων και τρίτων σε ακρόαση
   1.   Εάν το ζητήσουν τα μέρη στα οποία η Αρχή έχει απευθύνει κοινοποίηση των αιτιάσεων ή άλλα εμπλεκόμενα μέρη, ο σύμβουλος ακροάσεων διεξάγει ακρόαση, ώστε τα μέρη αυτά να αναπτύξουν περαιτέρω τις γραπτές παρατηρήσεις τους.
   2.   Ο σύμβουλος ακροάσεων δύναται, κατά περίπτωση και μετά από διαβούλευση με τον διευθυντή της Διεύθυνσης Ανταγωνισμού και Κρατικών Ενισχύσεων, να αποφασίσει να δώσει στους καταγγέλλοντες και σε ενδιαφερόμενους τρίτους κατά την έννοια του άρθρου 5 τη δυνατότητα να εκφράσουν τις απόψεις τους κατά την ακρόαση των μερών στα οποία έχει αποσταλεί κοινοποίηση των αιτιάσεων, εφόσον έχουν υποβάλει σχετικό αίτημα στις γραπτές παρατηρήσεις τους. Ο σύμβουλος ακροάσεων μπορεί επίσης να καλέσει εκπροσώπους των αρχών ανταγωνισμού τρίτων χωρών να παραστούν στην ακρόαση ως παρατηρητές.
   ΚΕΦΑΛΑΙΟ 4

      ΠΡΟΣΒΑΣΗ ΣΤΟΝ ΦΑΚΕΛΟ, ΕΜΠΙΣΤΕΥΤΙΚΟΤΗΤΑ ΚΑΙ ΕΠΙΧΕΙΡΗΜΑΤΙΚΑ ΑΠΟΡΡΗΤΑ

   Άρθρο 7
   Πρόσβαση στον φάκελο και πρόσβαση σε έγγραφα και πληροφορίες
   1.   Όταν ένα μέρος που έχει ασκήσει το δικαίωμά του για πρόσβαση στον φάκελο έχει λόγους να πιστεύει ότι η Αρχή έχει στην κατοχή της έγγραφα που δεν του έχουν γνωστοποιηθεί και ότι τα έγγραφα αυτά είναι αναγκαία για την ορθή άσκηση του δικαιώματος ακρόασης, μπορεί να υποβάλει στον σύμβουλο ακροάσεων αιτιολογημένη αίτηση για πρόσβαση σε αυτά τα έγγραφα, με την επιφύλαξη του άρθρου 3 παράγραφος 7.
   2.   Με την επιφύλαξη του άρθρου 3 παράγραφος 7, και άλλα εμπλεκόμενα μέρη, καταγγέλλοντες και ενδιαφερόμενοι τρίτοι, κατά την έννοια του άρθρου 5, μπορούν να υποβάλουν αιτιολογημένη αίτηση στο σύμβουλο ακροάσεων στις κατωτέρω περιπτώσεις:

               α)

               Άλλα εμπλεκόμενα μέρη που έχουν λόγους να πιστεύουν ότι δεν ενημερώθηκαν για τις αιτιάσεις που απευθύνθηκαν στα κοινοποιούντα μέρη βάσει του άρθρου 13 παράγραφος 2 του κεφαλαίου V του πρωτοκόλλου 4 της Συμφωνίας περί Εποπτείας και Δικαστηρίου.

               β)

               Καταγγέλλων που ενημερώθηκε από την Αρχή για την πρόθεσή της να απορρίψει καταγγελία βάσει του άρθρου 7 παράγραφος 1 του κεφαλαίου III του πρωτοκόλλου 4 της Συμφωνίας περί Εποπτείας και Δικαστηρίου και ο οποίος έχει λόγους να πιστεύει ότι η Αρχή έχει στην κατοχή της έγγραφα που δεν του έχουν γνωστοποιηθεί και ότι τα έγγραφα αυτά είναι αναγκαία για την ορθή άσκηση του δικαιώματος ακρόασης βάσει του άρθρου 8 παράγραφος 1 του κεφαλαίου III του πρωτοκόλλου 4 της Συμφωνίας περί Εποπτείας και Δικαστηρίου.

               γ)

               Καταγγέλλων ο οποίος θεωρεί ότι δεν έλαβε αντίγραφο της μη εμπιστευτικής έκδοσης της κοινοποίησης των αιτιάσεων σύμφωνα με το άρθρο 6 παράγραφος 1 του κεφαλαίου III του πρωτοκόλλου 4 της Συμφωνίας περί Εποπτείας και Δικαστηρίου ή ότι η μη εμπιστευτική έκδοση της κοινοποίησης των αιτιάσεων δεν συντάχθηκε με τρόπο που να του επιτρέπει να ασκήσει αποτελεσματικά τα δικαιώματά του, πλην των περιπτώσεων στις οποίες εφαρμόζεται η διαδικασία διευθέτησης διαφορών.

               δ)

               Ενδιαφερόμενος τρίτος κατά την έννοια του άρθρου 5 της παρούσας απόφασης, ο οποίος έχει λόγους να πιστεύει ότι δεν ενημερώθηκε για τη φύση και το αντικείμενο της διαδικασίας σύμφωνα με το άρθρο 13 παράγραφος 1 του κεφαλαίου III του πρωτοκόλλου 4 της Συμφωνίας περί Εποπτείας και Δικαστηρίου και το άρθρο 16 παράγραφος 1 του κεφαλαίου V του πρωτοκόλλου 4 της Συμφωνίας περί Εποπτείας και Δικαστηρίου. Το ίδιο ισχύει για καταγγέλλοντα σε περίπτωση εφαρμογής διαδικασίας διευθέτησης διαφορών, ο οποίος έχει λόγους να πιστεύει ότι δεν ενημερώθηκε για τη φύση και το αντικείμενο της διαδικασίας σύμφωνα με το άρθρο 6 παράγραφος 1 του κεφαλαίου III του πρωτοκόλλου 4 της Συμφωνίας περί Εποπτείας και Δικαστηρίου.

         3.   Ο σύμβουλος ακροάσεων λαμβάνει αιτιολογημένη απόφαση για αίτηση που του απευθύνεται βάσει των παραγράφων 1 ή 2 και κοινοποιεί την απόφαση στο πρόσωπο που υπέβαλε την αίτηση και σε κάθε άλλο πρόσωπο που το αφορά η διαδικασία.
   Άρθρο 8
   Επιχειρηματικά απόρρητα και άλλες πληροφορίες εμπιστευτικού χαρακτήρα
   1.   Όταν η Αρχή προτίθεται να κοινοποιήσει πληροφορίες που ενδέχεται να συνιστούν επιχειρηματικό απόρρητο ή άλλες πληροφορίες εμπιστευτικού χαρακτήρα οποιασδήποτε επιχείρησης ή προσώπου, η επιχείρηση ή το πρόσωπο ενημερώνεται γραπτώς για την πρόθεση αυτή καθώς και για τους σχετικούς λόγους από τη Διεύθυνση Ανταγωνισμού και Κρατικών Ενισχύσεων. Τάσσεται προθεσμία εντός της οποίας η επιχείρηση ή το πρόσωπο μπορεί να υποβάλει γραπτώς τυχόν παρατηρήσεις.
   2.   Εάν η εμπλεκόμενη επιχείρηση ή το πρόσωπο αντιτίθεται στην κοινοποίηση των πληροφοριών, μπορεί να παραπέμψει το θέμα στον σύμβουλο ακροάσεων. Εάν ο σύμβουλος ακροάσεων κρίνει ότι η πληροφορία μπορεί να κοινοποιηθεί διότι δεν συνιστά επιχειρηματικό απόρρητο ή άλλο στοιχείο εμπιστευτικού χαρακτήρα, ή διότι υπερισχύει το συμφέρον από την κοινοποίησή της, αυτό το πόρισμα διατυπώνεται σε αιτιολογημένη απόφαση που κοινοποιείται στην ενδιαφερόμενη επιχείρηση ή το πρόσωπο. Η απόφαση αυτή προσδιορίζει την ημερομηνία μετά την οποία πρόκειται να κοινοποιηθούν οι πληροφορίες. Η ημερομηνία αυτή δεν μπορεί να είναι σε διάστημα συντομότερο της μίας εβδομάδας από την ημερομηνία της κοινοποίησης.
   3.   Οι παράγραφοι 1 και 2 εφαρμόζονται αναλογικά στην κοινοποίηση πληροφοριών με δημοσίευση στην Επίσημη Εφημερίδα της Ευρωπαϊκής Ένωσης και στο Συμπλήρωμα ΕΟΧ.
   4.   Κατά περίπτωση, για να επιτευχθεί ισορροπία μεταξύ της αποτελεσματικής άσκησης των δικαιωμάτων άμυνας και των έννομων συμφερόντων εμπιστευτικότητας, ο σύμβουλος ακροάσεων μπορεί να αποφασίσει να παράσχει στον αιτούντα περιορισμένη πρόσβαση σε τμήματα του φακέλου που είναι αναγκαία για την άσκηση των δικαιωμάτων άμυνας, οι λεπτομέρειες της οποίας καθορίζονται από τον σύμβουλο ακροάσεων.
   ΚΕΦΑΛΑΙΟ 5

      ΠΑΡΑΤΑΣΗ ΤΩΝ ΠΡΟΘΕΣΜΙΩΝ

   Άρθρο 9
   Αιτήσεις παράτασης προθεσμιών
   1.   Εάν ένας αποδέκτης κοινοποίησης αιτιάσεων θεωρεί ότι η ορισθείσα προθεσμία που τάσσεται για την απάντηση στην κοινοποίηση των αιτιάσεων είναι υπερβολικά σύντομη, μπορεί να ζητήσει παράταση της προθεσμίας αυτής, υποβάλλοντας αιτιολογημένη αίτηση στον διευθυντή της Διεύθυνσης Ανταγωνισμού και Κρατικών Ενισχύσεων. Η αίτηση πρέπει να υποβάλλεται έγκαιρα πριν από την εκπνοή της αρχικής προθεσμίας, σε διαδικασίες βάσει των άρθρων 53 και 54 της Συμφωνίας ΕΟΧ, και τουλάχιστον πέντε εργάσιμες ημέρες πριν από τη λήξη της αρχικής προθεσμίας σε διαδικασίες βάσει του άρθρου 57 της Συμφωνίας ΕΟΧ. Εάν η εν λόγω αίτηση απορριφθεί ή ο αποδέκτης της κοινοποίησης των αιτιάσεων που υποβάλλει την αίτηση αυτή διαφωνεί με τη διάρκεια της χορηγούμενης παράτασης, μπορεί να παραπέμψει το θέμα για επανεξέταση στον σύμβουλο ακροάσεων πριν τη λήξη της αρχικής προθεσμίας. Ο σύμβουλος ακροάσεων, σε συνεννόηση με τον διευθυντή της Διεύθυνσης Ανταγωνισμού και Κρατικών Ενισχύσεων, αποφασίζει αν είναι αναγκαία η παράταση της προθεσμίας, ώστε να δοθεί στον αποδέκτη της κοινοποίησης των αιτιάσεων η δυνατότητα να ασκήσει αποτελεσματικά το δικαίωμα ακρόασης, αφού λάβει επίσης υπόψη την ανάγκη να αποφευχθεί αδικαιολόγητη καθυστέρηση των διαδικασιών. Σε διαδικασίες βάσει των άρθρων 53 και 54 της Συμφωνίας ΕΟΧ, ο σύμβουλος ακροάσεων λαμβάνει υπόψη, μεταξύ άλλων, τα ακόλουθα στοιχεία:

               α)

               το μέγεθος και την περιπλοκότητα του φακέλου·

               β)

               κατά πόσον ο αποδέκτης της κοινοποίησης αιτιάσεων που υποβάλλει την αίτηση είχε προηγούμενη πρόσβαση σε πληροφορίες

               γ)

               τυχόν άλλα αντικειμενικά εμπόδια που μπορεί να αντιμετώπισε ο αποδέκτης της κοινοποίησης αιτιάσεων, που υποβάλλει την αίτηση, για τη διατύπωση των παρατηρήσεών του.

         Για τους σκοπούς της εκτίμησης του στοιχείου α) του πρώτου εδαφίου, μπορεί να ληφθούν υπόψη ο αριθμός των παραβάσεων, η εικαζόμενη διάρκεια της παράβασης ή των παραβάσεων, το μέγεθος και ο αριθμός των εγγράφων και το μέγεθος και η περιπλοκότητα των μελετών εμπειρογνωμόνων.
   2.   Εάν άλλο εμπλεκόμενο μέρος, καταγγέλλων ή τρίτος ενδιαφερόμενος, κατά την έννοια του άρθρου 5, θεωρεί ότι η προθεσμία για τη γνωστοποίηση των παρατηρήσεών του είναι υπερβολικά σύντομη, μπορεί να ζητήσει να παραταθεί η προθεσμία, υποβάλλοντας αιτιολογημένη αίτηση στον διευθυντή της Διεύθυνσης Ανταγωνισμού και Κρατικών Ενισχύσεων έγκαιρα πριν από τη λήξη της αρχικής προθεσμίας. Εάν η αίτηση αυτή απορριφθεί ή εάν το άλλο εμπλεκόμενο μέρος, ο καταγγέλλων ή ο τρίτος ενδιαφερόμενος διαφωνεί με διάρκεια της χορηγούμενης παράτασης, μπορεί να παραπέμψει το θέμα στον σύμβουλο ακροάσεων προς επανεξέταση. Αφού συμβουλευθεί τον διευθυντή της Διεύθυνσης Ανταγωνισμού και Κρατικών Ενισχύσεων, ο σύμβουλος ακροάσεων αποφασίζει αν θα παραταθεί η προθεσμία.
   ΚΕΦΑΛΑΙΟ 6

      Η ΑΚΡΟΑΣΗ

   Άρθρο 10
   Οργάνωση και αρμοδιότητες
   1.   Ο σύμβουλος ακροάσεων οργανώνει και διεξάγει τις ακροάσεις που προβλέπονται στις διατάξεις εφαρμογής των άρθρων 53, 54 και 57 της Συμφωνίας ΕΟΧ.
   2.   Οι ακροάσεις διεξάγονται από τον σύμβουλο ακροάσεων, ο οποίος ενεργεί με απόλυτη ανεξαρτησία.
   3.   Ο σύμβουλος ακροάσεων μεριμνά για την ορθή διεξαγωγή της ακρόασης και συμβάλλει στην αντικειμενικότητα της ίδιας της ακρόασης και κάθε απόφασης που λαμβάνεται στη συνέχεια.
   4.   Ο σύμβουλος ακροάσεων εγγυάται ότι η ακρόαση παρέχει στους αποδέκτες της κοινοποίησης των αιτιάσεων, στα άλλα εμπλεκόμενα μέρη καθώς και στους καταγγέλλοντες και τους ενδιαφερόμενους τρίτους, κατά την έννοια του άρθρου 5, που έγιναν δεκτοί στην ακρόαση, επαρκείς δυνατότητες να αναπτύξουν τις απόψεις τους όσον αφορά τα προκαταρκτικά πορίσματα της Αρχής.
   Άρθρο 11
   Προετοιμασία της ακρόασης
   1.   Ο σύμβουλος ακροάσεων είναι υπεύθυνος για την προετοιμασία της ακρόασης και λαμβάνει όλα τα κατάλληλα μέτρα για τον σκοπό αυτό. Για να εξασφαλιστεί η ορθή προετοιμασία της ακρόασης, ο σύμβουλος ακροάσεων, σε συνεννόηση με τον διευθυντή της Διεύθυνσης Ανταγωνισμού και Κρατικών Ενισχύσεων, μπορεί να διαθέσει εκ των προτέρων στα πρόσωπα που καλούνται σε ακρόαση κατάλογο των ερωτήσεων για τις οποίες επιθυμεί να του γνωστοποιήσουν την άποψή τους. Ο σύμβουλος ακροάσεων μπορεί επίσης να επισημάνει στα πρόσωπα που καλούνται σε ακρόαση τα κυριότερα θέματα στα οποία θα εστιαστεί η συζήτηση, ιδίως όσον αφορά τα πραγματικά περιστατικά και τα ζητήματα που επιθυμούν να επισημάνουν οι αποδέκτες της κοινοποίησης των αιτιάσεων οι οποίοι ζήτησαν ακρόαση.
   2.   Για τον σκοπό αυτό, και αφού συμβουλευθεί τον διευθυντή της Διεύθυνσης Ανταγωνισμού και Κρατικών Ενισχύσεων, ο σύμβουλος ακροάσεων μπορεί να συγκαλέσει σύσκεψη με τα πρόσωπα που καλούνται σε ακρόαση και, κατά περίπτωση, με τις αρμόδιες υπηρεσίες της Αρχής, για την προετοιμασία της καθαυτό ακρόασης.
   3.   Ο σύμβουλος ακροάσεων μπορεί επίσης να ζητήσει από τα πρόσωπα που κλήθηκαν σε ακρόαση να του γνωστοποιήσουν εκ των προτέρων εγγράφως το ουσιαστικό περιεχόμενο των στοιχείων τα οποία προτίθενται να καταθέσουν.
   4.   Ο σύμβουλος ακροάσεων μπορεί να ορίσει για όλα τα πρόσωπα που καλούνται σε ακρόαση προθεσμία να υποβάλουν κατάλογο των προσώπων που θα παραστούν στην ακρόαση για λογαριασμό τους. Ο σύμβουλος ακροάσεων θέτει αυτόν τον κατάλογο στη διάθεση όλων των προσώπων που καλούνται σε ακρόαση σε εύθετο χρόνο πριν από την ημερομηνία της ακρόασης.
   Άρθρο 12
   Χρονοδιάγραμμα και διεξαγωγή της ακρόασης
   1.   Μετά από διαβούλευση με τον διευθυντή της Διεύθυνσης Ανταγωνισμού και Κρατικών Ενισχύσεων, ο σύμβουλος ακροάσεων ορίζει την ημερομηνία, τη διάρκεια και τον τόπο της ακρόασης. Σε περίπτωση που ζητηθεί αναβολή, ο σύμβουλος ακροάσεων αποφασίζει αν θα γίνει δεκτή.
   2.   Ο σύμβουλος ακροάσεων αποφασίζει αν θα πρέπει να επιτραπεί η κατάθεση νέων εγγράφων κατά τη διάρκεια της ακρόασης και ποια πρόσωπα θα πρέπει να συμμετάσχουν στην ακρόαση ως εκπρόσωποι ενός μέρους.
   3.   Ο σύμβουλος ακροάσεων μπορεί να επιτρέπει στα μέρη προς τα οποία έχει απευθυνθεί κοινοποίηση των αιτιάσεων, στα άλλα εμπλεκόμενα μέρη, στους καταγγέλλοντες, σε άλλα πρόσωπα που καλούνται να παραστούν στην ακρόαση, στις υπηρεσίες της Αρχής και στις αρχές των κρατών ΕΖΕΣ να υποβάλουν ερωτήσεις κατά τη διάρκεια της ακρόασης. Όταν, κατ’ εξαίρεση, δεν είναι δυνατό να δοθεί κατά την ακρόαση συνολική ή μερική απάντηση σε μια ερώτηση, ο σύμβουλος ακροάσεων μπορεί να επιτρέψει να δοθεί γραπτή απάντηση εντός ορισμένης προθεσμίας. Η γραπτή αυτή απάντηση διανέμεται σε όλους τους συμμετέχοντες στην ακρόαση, εκτός εάν ο σύμβουλος ακροάσεων λάβει διαφορετική απόφαση για την προστασία των δικαιωμάτων άμυνας ενός αποδέκτη κοινοποίησης των αιτιάσεων ή των επιχειρηματικών απορρήτων ή άλλων πληροφοριών εμπιστευτικού χαρακτήρα οποιουδήποτε προσώπου.
   4.   Όταν το επιβάλλει η ανάγκη κατοχύρωσης του δικαιώματος ακρόασης, ο σύμβουλος ακροάσεων μπορεί, αφού συμβουλευθεί τον διευθυντή της Διεύθυνσης Ανταγωνισμού και Κρατικών Ενισχύσεων, να παράσχει στα ενδιαφερόμενα μέρη, στα άλλα εμπλεκόμενα μέρη, στους καταγγέλλοντες ή σε ενδιαφερόμενους τρίτους, κατά την έννοια του άρθρου 5, τη δυνατότητα να υποβάλουν γραπτώς πρόσθετες παρατηρήσεις μετά την περάτωση της ακρόασης. Ο σύμβουλος ακροάσεων ορίζει την ημερομηνία έως την οποία είναι δυνατόν να υποβληθούν αυτές οι περαιτέρω παρατηρήσεις. Η Αρχή δεν έχει υποχρέωση να λάβει υπόψη γραπτές παρατηρήσεις που λαμβάνονται μετά την ημερομηνία αυτή.
   Άρθρο 13
   Προστασία επιχειρηματικών απορρήτων ή άλλων εμπιστευτικών πληροφοριών κατά την ακρόαση
   Κανονικά, η ακρόαση κάθε προσώπου πραγματοποιείται παρουσία όλων των προσώπων που έχουν κληθεί να παραστούν στην ακρόαση. Ο σύμβουλος ακροάσεων μπορεί επίσης να αποφασίσει κατά πόσον η ακρόαση προσώπων θα γίνει χωριστά σε κλειστή σύσκεψη, αφού λάβει υπόψη τα έννομα συμφέροντά τους για την προστασία των επιχειρηματικών τους απορρήτων και άλλων εμπιστευτικών πληροφοριών.
   ΚΕΦΑΛΑΙΟ 7

      ΕΝΔΙΑΜΕΣΗ ΕΚΘΕΣΗ ΚΑΙ ΔΙΚΑΙΩΜΑ ΥΠΟΒΟΛΗΣ ΠΑΡΑΤΗΡΗΣΕΩΝ

   Άρθρο 14
   Ενδιάμεση έκθεση και παρατηρήσεις
   1.   Ο σύμβουλος ακροάσεων υποβάλλει στο αρμόδιο μέλος της Αρχής ενδιάμεση έκθεση σχετικά με την ακρόαση και τα συμπεράσματά του όσον αφορά την αποτελεσματική άσκηση των δικονομικών δικαιωμάτων. Οι παρατηρήσεις στην εν λόγω έκθεση αφορούν διαδικαστικά θέματα, όπως:

               α)

               την κοινοποίηση εγγράφων και την πρόσβαση σε φακέλους·

               β)

               τις προθεσμίες για τις απαντήσεις στην κοινοποίηση των αιτιάσεων·

               γ)

               τον σεβασμό του δικαιώματος ακρόασης·

               δ)

               την ορθή διεξαγωγή της ακρόασης.

         Αντίγραφο της έκθεσης διαβιβάζεται στον διευθυντή της Διεύθυνσης Ανταγωνισμού και Κρατικών Ενισχύσεων και στη Διεύθυνση Νομικών και Εκτελεστικών Υποθέσεων.
   2.   Εκτός από την έκθεση που αναφέρεται στην παράγραφο 1, και ανεξάρτητα από αυτήν, ο σύμβουλος ακροάσεων μπορεί να διατυπώνει παρατηρήσεις ως προς την περαιτέρω πορεία και την αμεροληψία της διαδικασίας. Ο σύμβουλος ακροάσεων επιδιώκει ιδίως να εξασφαλίσει ότι κατά την προετοιμασία των σχεδίων αποφάσεων της Αρχής, λαμβάνονται δεόντως υπόψη όλα τα σχετικά πραγματικά περιστατικά, είτε ευνοϊκά είτε δυσμενή για τα εμπλεκόμενα μέρη, συμπεριλαμβανομένων των πραγματικών στοιχείων που αφορούν τη σοβαρότητα και τη διάρκεια ενδεχόμενης παράβασης. Οι εν λόγω παρατηρήσεις ενδέχεται να αφορούν, μεταξύ άλλων, την ανάγκη παροχής συμπληρωματικών πληροφοριών, την ανάκληση ορισμένων αιτιάσεων, τη διατύπωση πρόσθετων αιτιάσεων ή υποδείξεων για περαιτέρω μέτρα έρευνας βάσει του τμήματος V του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου.
   Ο διευθυντής της Διεύθυνσης Ανταγωνισμού και Κρατικών Ενισχύσεων και η Διεύθυνση Νομικών και Εκτελεστικών Υποθέσεων ενημερώνονται για τις εν λόγω παρατηρήσεις.
   ΚΕΦΑΛΑΙΟ 8

      ΔΕΣΜΕΥΣΕΙΣ ΚΑΙ ΔΙΕΥΘΕΤΗΣΕΙΣ

   Άρθρο 15
   Δεσμεύσεις και διευθετήσεις
   1.   Οι εμπλεκόμενοι σε διαδικασίες οι οποίοι αναλαμβάνουν δεσμεύσεις για την άρση των αντιρρήσεων που διατυπώθηκαν από την Αρχή στην προκαταρκτική της εκτίμηση, βάσει του άρθρου 9 του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου, μπορούν να απευθύνονται στον σύμβουλο ακροάσεων σε κάθε στάδιο της διαδικασίας κατ’ εφαρμογή του άρθρου 9, για να εξασφαλίσουν την αποτελεσματική άσκηση των δικονομικών τους δικαιωμάτων.
   2.   Οι εμπλεκόμενοι σε διαδικασίες για υποθέσεις συμπράξεων, οι οποίοι συμμετέχουν σε διαδικασίες διευθέτησης διαφορών κατ’ εφαρμογή του άρθρου 10α του κεφαλαίου ΙΙΙ του πρωτοκόλλου 4 της Συμφωνίας περί Εποπτείας και Δικαστηρίου, μπορούν να απευθύνονται στον σύμβουλο ακροάσεων σε κάθε στάδιο της διαδικασίας διευθέτησης για να εξασφαλίσουν την αποτελεσματική άσκηση των δικονομικών τους δικαιωμάτων.
   ΚΕΦΑΛΑΙΟ 9

      ΤΕΛΙΚΗ ΕΚΘΕΣΗ

   Άρθρο 16
   Περιεχόμενο και διαβίβαση πριν από την έκδοση απόφασης
   1.   Ο σύμβουλος ακροάσεων συντάσσει, βάσει του σχεδίου απόφασης που υποβάλλεται στη συμβουλευτική επιτροπή για την υπό εξέταση υπόθεση, γραπτή τελική έκθεση για το αν έγινε σεβαστή η αποτελεσματική άσκηση των δικονομικών δικαιωμάτων, σύμφωνα με το άρθρο 14 παράγραφος 1, σε οποιοδήποτε στάδιο των διαδικασιών. Η έκθεση αυτή εξετάζει ακόμη αν το σχέδιο απόφασης αφορά μόνον αιτιάσεις σχετικά με τις οποίες δόθηκε στα μέρη η δυνατότητα να καταστήσουν γνωστές τις απόψεις τους.
   2.   Η τελική έκθεση υποβάλλεται στο αρμόδιο μέλος της Αρχής, στον διευθυντή της Διεύθυνσης Ανταγωνισμού και Κρατικών Ενισχύσεων και στη Διεύθυνση Νομικών και Εκτελεστικών Υποθέσεων. Κοινοποιείται στις αρμόδιες αρχές των κρατών της ΕΖΕΣ και, σύμφωνα με τις διατάξεις περί συνεργασίας που θεσπίζονται στο πρωτόκολλο 23 και στο πρωτόκολλο 24 της Συμφωνίας ΕΟΧ, στην Ευρωπαϊκή Επιτροπή.
   Άρθρο 17
   Υποβολή της έκθεσης στην Αρχή και δημοσίευση
   1.   Η τελική έκθεση του συμβούλου ακροάσεων υποβάλλεται στην Αρχή μαζί με το σχέδιο απόφασης, ώστε να εξασφαλίζεται ότι η Αρχή, όταν εκδίδει απόφαση σχετικά με μια συγκεκριμένη υπόθεση, έχει λάβει πλήρη γνώση όλων των σχετικών πληροφοριών που αφορούν την πορεία της διαδικασίας και ότι έγινε σεβαστή η αποτελεσματική άσκηση των δικονομικών δικαιωμάτων καθ’ όλη τη διάρκεια των διαδικασιών.
   2.   Ο σύμβουλος ακροάσεων μπορεί να τροποποιήσει την τελική του έκθεση με βάση ενδεχόμενες τροποποιήσεις του σχεδίου απόφασης, πριν εκδώσει την απόφαση η Αρχή.
   3.   Η Αρχή κοινοποιεί στους αποδέκτες της απόφασης την τελική έκθεση του συμβούλου ακροάσεων μαζί με την απόφαση. Δημοσιεύει την τελική έκθεση του συμβούλου ακροάσεων στην Επίσημη Εφημερίδα της Ευρωπαϊκής Ένωσης και στο Συμπλήρωμα ΕΟΧ μαζί με την απόφαση, αφού λάβει υπόψη το έννομο συμφέρον των επιχειρήσεων για προστασία του επιχειρηματικού τους απορρήτου.
   ΚΕΦΑΛΑΙΟ 10

      ΤΕΛΙΚΕΣ ΔΙΑΤΑΞΕΙΣ

   Άρθρο 18
   Κατάργηση και μεταβατική διάταξη
   1.   Καταργούνται η απόφαση αριθ. 177/02/COL της 30ής Οκτωβρίου 2002 και η απόφαση αριθ. 792/08/COL της 17ης Δεκεμβρίου 2008.
   2.   Διαδικαστικές ενέργειες που έχουν ήδη αναληφθεί βάσει της απόφασης αριθ. 177/02/COL ή/και της απόφασης αριθ. 792/08/COL της 17ης Δεκεμβρίου 2008 εξακολουθούν να παράγουν αποτελέσματα. Όσον αφορά μέτρα έρευνας που είχαν ληφθεί πριν από την έναρξη ισχύος της παρούσας απόφασης, ο σύμβουλος ακροάσεων μπορεί να παραιτηθεί από την άσκηση των εξουσιών του βάσει του άρθρου 4.
   Στις περιπτώσεις που η κίνηση της διαδικασίας βάσει του άρθρου 11 παράγραφος 6 του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου ή της διαδικασίας βάσει του άρθρου 6 παράγραφος 1 στοιχείο γ) του κεφαλαίου IV του πρωτοκόλλου 4 της Συμφωνίας περί Εποπτείας και Δικαστηρίου έλαβε χώρα πριν από την έναρξη ισχύος της παρούσας απόφασης, η ενδιάμεση έκθεση βάσει του άρθρου 14 της παρούσας απόφασης και η τελική έκθεση βάσει του άρθρου 16 δεν καλύπτουν το στάδιο της έρευνας, εκτός εάν ο σύμβουλος ακροάσεων αποφασίσει διαφορετικά.
   Άρθρο 19
   Έναρξη ισχύος
   Το κείμενο της παρούσας απόφασης στην αγγλική γλώσσα είναι το μόνο αυθεντικό και η απόφαση τίθεται σε ισχύ την ημέρα της έκδοσής της. Δημοσιεύεται στην Επίσημη Εφημερίδα της Ευρωπαϊκής Ένωσης και στο Συμπλήρωμα ΕΟΧ.

   Άρθρο 20
   Τα κράτη της ΕΖΕΣ ενημερώνονται με αντίγραφο της παρούσας απόφασης.
   Άρθρο 21
   Η Ευρωπαϊκή Επιτροπή ενημερώνεται με αντίγραφο της παρούσας απόφασης.

      Βρυξέλλες, 29 Νοεμβρίου 2012.

            Για την Εποπτεύουσα Αρχή της ΕΖΕΣ

         Oda Helen SLETNES

            Πρόεδρος

         Sverrir Haukur GUNNLAUGSSON

            Μέλος της Αρχής

      (1)  Ενδεικτικά, βλ. υπόθεση E-15/10 - Posten Norge AS κατά Εποπτεύουσας Αρχής της ΕΖΕΣ, απόφαση της 18ης Απριλίου 2012, δεν έχει ακόμη δημοσιευθεί, σκέψεις 85-92.

      (2)  Το άρθρο 6 της Συμφωνίας ΕΟΧ ορίζει ότι «με την επιφύλαξη των μελλοντικών εξελίξεων της νομολογίας, εφόσον οι διατάξεις της παρούσας συμφωνίας είναι κατ’ ουσίαν ταυτόσημες με τους αντίστοιχους κανόνες της συνθήκης για την ίδρυση της Ευρωπαϊκής Οικονομικής Κοινότητας και της Συνθήκης για την ίδρυση της Ευρωπαϊκής Κοινότητας Άνθρακα και Χάλυβα και με τις πράξεις που εγκρίνονται κατ’ εφαρμογή αυτών των δύο συνθηκών, ερμηνεύονται, κατά τη θέση σε ισχύ και την εφαρμογή τους, σύμφωνα με τις σχετικές αποφάσεις του Δικαστηρίου των Ευρωπαϊκών Κοινοτήτων, που έχουν εκδοθεί πριν από την ημερομηνία υπογραφής της παρούσας συμφωνίας». Όσον αφορά τις συναφείς αποφάσεις που εκδόθηκαν μετά την ημερομηνία υπογραφής της Συμφωνίας ΕΟΧ, από το άρθρο 3 παράγραφος 2 της Συμφωνίας περί Εποπτείας και Δικαστηρίου συνάγεται ότι η Εποπτεύουσα Αρχή και το Δικαστήριο της ΕΖΕΣ λαμβάνουν σοβαρά υπόψη τις αρχές που θεσπίζουν οι εν λόγω αποφάσεις.


title: 2004/754/ΕΚ: Απόφαση του Συμβουλίου, της 11ης Οκτωβρίου 2004, σχετικά με τη σύναψη, από την Ευρωπαϊκή Κοινότητα, της ενδιάμεσης συμφωνίας για το εμπόριο και θέματα του εμπορίου μεταξύ της Ευρωπαϊκής Κοινότητας και της Ευρωπαϊκής Κοινότητας Ατομικής Ενέργειας, αφενός, και της Δημοκρατίας του Τατζικιστάν, αφετέρου

text:
               16.11.2004

               EL

               Επίσημη Εφημερίδα της Ευρωπαϊκής Ένωσης

               L 340/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 11ης Οκτωβρίου 2004
   σχετικά με τη σύναψη, από την Ευρωπαϊκή Κοινότητα, της ενδιάμεσης συμφωνίας για το εμπόριο και θέματα του εμπορίου μεταξύ της Ευρωπαϊκής Κοινότητας και της Ευρωπαϊκής Κοινότητας Ατομικής Ενέργειας, αφενός, και της Δημοκρατίας του Τατζικιστάν, αφετέρου
   (2004/754/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300 παράγραφος 3,
   την πρόταση της Επιτροπής,
   Εκτιμώντας τα ακόλουθα:

         ΑΠΟΦΑΣΙΖΕΙ:
   Άρθρο 1
   1.   Η ενδιάμεση συμφωνία μεταξύ της Ευρωπαϊκής Κοινότητας και της Ευρωπαϊκής Κοινότητας Ατομικής Ενέργειας, αφενός, και της Δημοκρατίας του Τατζικιστάν, αφετέρου, για το εμπόριο και θέματα του εμπορίου καθώς και τα παραρτήματα και τα πρωτόκολλα που επισυνάπτονται στην εν λόγω συμφωνία και οι δηλώσεις στις οποίες έχει προβεί μονομερώς η Κοινότητα ή από κοινού με το άλλο μέρος, εγκρίνονται εξ ονόματος της Ευρωπαϊκής Κοινότητας.
   2.   Το κείμενο της συμφωνίας, τα παραρτήματα, τα πρωτόκολλα και η τελική πράξη επισυνάπτονται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν την ενδιάμεση συμφωνία, δεσμεύοντας την Ευρωπαϊκή Κοινότητα.
   Άρθρο 3
   Ο πρόεδρος του Συμβουλίου προβαίνει, εξ ονόματος της Κοινότητας, στην κοινοποίηση που προβλέπεται στο άρθρο 37 της συμφωνίας.

      Λουξεμβούργο, 11 Οκτωβρίου 2004.

            Για το Συμβούλιο

            Ο Πρόεδρος

         B. R. BOT

    ---documentbreak---

               16.11.2004

               EL

               Επίσημη Εφημερίδα της Ευρωπαϊκής Ένωσης

               L 340/2

         ΕΝΔΙΆΜΕΣΗ ΣΥΜΦΩΝΊΑ
   για το εμπόριο και θέματα του εμπορίου μεταξύ της Ευρωπαϊκής Κοινότητας και της Ευρωπαϊκής Κοινότητας Ατομικής Ενέργειας, αφενός, και της Δημοκρατίας του Τατζικιστάν, αφετέρου
   Η ΕΥΡΩΠΑΪΚΗ ΚΟΙΝΟΤΗΤΑ και η ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ, εφεξής καλούμενες «Η ΚΟΙΝΟΤΗΤΑ»,
   αφενός,
   και η ΔΗΜΟΚΡΑΤΙΑ ΤΟΥ ΤΑΤΖΙΚΙΣΤΑΝ,
   αφετέρου,
   ΕΚΤΙΜΩΝΤΑΣ ΤΑ ΑΚΟΛΟΥΘΑ:
   στις 16 Δεκεμβρίου 2003, μονογραφήθηκε η συμφωνία εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Τατζικιστάν, αφετέρου,
   σκοπός της συμφωνίας εταιρικής σχέσης και συνεργασίας είναι η ενίσχυση και η επέκταση των σχέσεων που δημιουργήθηκαν κατά το παρελθόν, κυρίως βάσει της συμφωνίας μεταξύ της Ευρωπαϊκής Οικονομικής Κοινότητας, της Ευρωπαϊκής Κοινότητας Ατομικής Ενέργειας και της Ένωσης Σοβιετικών Σοσιαλιστικών Δημοκρατιών για το εμπόριο και την εμπορική και οικονομική συνεργασία, η οποία υπεγράφη τον Δεκέμβριο του 1989,
   είναι αναγκαίο να εξασφαλισθεί η ταχεία ανάπτυξη των εμπορικών σχέσεων μεταξύ των μερών,
   προς το σκοπό αυτό, είναι αναγκαίο να εφαρμοσθούν, το συντομότερο δυνατό, μέσω μιας ενδιάμεσης συμφωνίας, οι διατάξεις της συμφωνίας εταιρικής σχέσης και συνεργασίας για το εμπόριο και θέματα του εμπορίου,
   συνεπώς, οι εν λόγω διατάξεις θα πρέπει να αντικαταστήσουν τις σχετικές διατάξεις της συμφωνίας για το εμπόριο και την εμπορική και οικονομική συνεργασία,
   είναι αναγκαίο να εξασφαλισθεί ότι, εν αναμονή της έναρξης ισχύος της συμφωνίας εταιρικής σχέσης και συνεργασίας και της σύστασης του συμβουλίου συνεργασίας, η μεικτή επιτροπή που συστάθηκε στο πλαίσιο της συμφωνίας για το εμπόριο και την εμπορική και οικονομική συνεργασία θα δύναται να ασκεί τις εξουσίες οι οποίες ανατέθηκαν στο συμβούλιο συνεργασίας βάσει της συμφωνίας εταιρικής σχέσης και συνεργασίας και οι οποίες είναι αναγκαίες για την εφαρμογή της ενδιάμεσης συμφωνίας,
   Por las Comunidades Europeas
   Za Evropská společenství
   For De Europæiske Fællesskaber
   Für die Europäischen Gemeinschaften
   Euroopa ühenduste nimel
   Για τις Ευρωπαϊκές Κοινότητες
   For the European Communities
   Pour les Communautés européennes
   Per le Comunità europee
   Eiropas Kopienu vārdā
   Europos Bendrijų vardu
   Az Európai Közösségek részéről
   Għall-Komunitajiet Ewropej
   Voor de Europese Gemeenschappen
   W imieniu Wspólnot Europejskich
   Pelas Comunidades Europeias
   Za Európske spoločenstvá
   Za Evropske skupnosti
   Euroopan yhteisöjen puolesta
   På europeiska gemenskapernas vägnar

   ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:
   ΤΙΤΛΟΣ I
   ΓΕΝΙΚΕΣ ΑΡΧΕΣ

      [ΣΕΣΣ Τατζικιστάν: Τίτλος I]

   Άρθρο 1
   [ΣΕΣΣ Τατζικιστάν: Άρθρο 2]
   Ο σεβασμός των δημοκρατικών αρχών και των θεμελιωδών και ανθρωπίνων δικαιωμάτων, όπως ορίζεται ιδίως στην Οικουμενική Διακήρυξη Ανθρωπίνων Δικαιωμάτων, στο χάρτη των Ηνωμένων Εθνών, στην τελική πράξη του Ελσίνκι και στο χάρτη των Παρισίων για μια νέα Ευρώπη, καθώς και οι αρχές της οικονομίας της αγοράς διαπνέουν τις εσωτερικές και εξωτερικές πολιτικές των μερών και συνιστούν ουσιώδες στοιχείο της παρούσας συμφωνίας.
   Άρθρο 2
   [ΣΕΣΣ Τατζικιστάν: Άρθρο 3]
   Τα μέρη θεωρούν καθοριστικής σημασίας για τη μελλοντική τους ευημερία και σταθερότητα, τα νέα ανεξάρτητα κράτη που προήλθαν από τη διάλυση της Ένωσης Σοβιετικών Σοσιαλιστικών Δημοκρατιών, εφεξής καλούμενα «ανεξάρτητα κράτη», να διατηρήσουν και να αναπτύξουν τη συνεργασία μεταξύ τους σύμφωνα με τις αρχές της τελικής πράξης του Ελσίνκι και το διεθνές δίκαιο, με πνεύμα καλής γειτονίας, ενώ θα καταβάλλουν κάθε προσπάθεια για να ενθαρρύνουν τη διαδικασία αυτή.
   ΤΙΤΛΟΣ II
   ΕΜΠΟΡΕΥΜΑΤΙΚΕΣ ΣΥΝΑΛΛΑΓΕΣ

      [ΣΕΣΣ Τατζικιστάν: Τίτλος III]

   Άρθρο 3
   [ΣΕΣΣ Τατζικιστάν: Άρθρο 7]
   1.   Τα μέρη παρέχουν το ένα στο άλλο τη μεταχείριση του μάλλον ευνοουμένου κράτους σ' όλους τους τομείς, σε σχέση με:

               —

               τους δασμούς και τις επιβαρύνσεις που επιβάλλονται στις εισαγωγές και εξαγωγές, συμπεριλαμβανομένης της μεθόδου είσπραξης των εν λόγω δασμών και επιβαρύνσεων,

               —

               τις διατάξεις σχετικά με τον εκτελωνισμό, τη διαμετακόμιση, την τελωνειακή αποταμίευση και τη μεταφόρτωση,

               —

               τους φόρους και άλλες εσωτερικές επιβαρύνσεις κάθε είδους, που εφαρμόζονται άμεσα ή έμμεσα στα εισαγόμενα εμπορεύματα,

               —

               τις μεθόδους πληρωμής και τη μεταβίβαση των πληρωμών αυτών,

               —

               τους κανονισμούς σχετικά με την πώληση, την αγορά, τη μεταφορά, τη διανομή και τη χρησιμοποίηση των εμπορευμάτων στην εγχώρια αγορά.

         2.   Οι διατάξεις της παραγράφου 1 δεν εφαρμόζονται στα ακόλουθα:

               α)

               στα πλεονεκτήματα που παραχωρούνται για τη δημιουργία τελωνειακής ένωσης ή ζώνης ελευθέρων συναλλαγών ή ως αποτέλεσμα της δημιουργίας μιας τέτοιας ένωσης ή ζώνης·

               β)

               στα πλεονεκτήματα που παραχωρούνται σε συγκεκριμένες χώρες σύμφωνα με τους κανόνες του ΠΟΕ και άλλες διεθνείς συμφωνίες υπέρ των αναπτυσσόμενων χωρών·

               γ)

               στα πλεονεκτήματα που παραχωρούνται στις όμορες χώρες για τη διευκόλυνση του διασυνοριακού εμπορίου.

         3.   Οι διατάξεις της παραγράφου 1 δεν εφαρμόζονται, για μια μεταβατική περίοδο που λήγει πέντε χρόνια μετά την έναρξη ισχύος της συμφωνίας εταιρικής σχέσης και συνεργασίας, στα πλεονεκτήματα τα οποία περιλαμβάνονται στο παράρτημα I και τα οποία παραχωρούνται από τη Δημοκρατία του Τατζικιστάν στα άλλα κράτη που προήλθαν από τη διάλυση της ΕΣΣΔ.
   Άρθρο 4
   [ΣΕΣΣ Τατζικιστάν: Άρθρο 8]
   1.   Τα μέρη συμφωνούν ότι η αρχή της ελεύθερης διαμετακόμισης αποτελεί βασική προϋπόθεση για την επίτευξη των στόχων της παρούσας συμφωνίας.
   Στο πλαίσιο αυτό, καθένα από τα μέρη επιτρέπει την άνευ περιορισμών διαμετακόμιση, μέσω του εδάφους του, των εμπορευμάτων που κατάγονται από ή προορίζονται για το τελωνειακό έδαφος του άλλου μέρους.
   2.   Οι κανόνες που περιλαμβάνονται στο άρθρο V παράγραφοι 2, 3, 4 και 5 της GATT 1994 εφαρμόζονται μεταξύ των μερών.
   3.   Οι κανόνες που περιέχονται στο παρόν άρθρο δεν θίγουν τους τυχόν ειδικούς κανόνες που συμφωνούνται μεταξύ των μερών για συγκεκριμένους τομείς, ιδίως για τον τομέα των μεταφορών, ή για συγκεκριμένα προϊόντα.
   Άρθρο 5
   [ΣΕΣΣ Τατζικιστάν: Άρθρο 9]
   Με την επιφύλαξη των δικαιωμάτων και υποχρεώσεων που απορρέουν από τις διεθνείς συμβάσεις σχετικά με την προσωρινή εισαγωγή εμπορευμάτων, οι οποίες είναι δεσμευτικές και για τα δύο μέρη, έκαστο μέρος παραχωρεί στο άλλο απαλλαγή από εισαγωγικούς δασμούς και επιβαρύνσεις για εμπορεύματα που έχουν εισαχθεί προσωρινά, στις περιπτώσεις και σύμφωνα με τις διαδικασίες που προβλέπονται από οιαδήποτε άλλη σχετική διεθνή σύμβαση η οποία το δεσμεύει, σύμφωνα με τη νομοθεσία του. Λαμβάνονται υπόψη οι όροι υπό τους οποίους το εν λόγω μέρος αποδέχεται τις υποχρεώσεις που απορρέουν από μια τέτοια σύμβαση.
   Άρθρο 6
   [ΣΕΣΣ Τατζικιστάν: Άρθρο 10]
   1.   Τα εμπορεύματα, καταγωγής Δημοκρατίας του Τατζικιστάν, εισάγονται στην Κοινότητα άνευ ποσοτικών περιορισμών ή μέτρων ισοδυνάμου αποτελέσματος, με την επιφύλαξη των διατάξεων των άρθρων 8, 11 και 12 της παρούσας συμφωνίας.
   2.   Τα εμπορεύματα, καταγωγής Κοινότητας, εισάγονται στο Τατζικιστάν άνευ ποσοτικών περιορισμών ή μέτρων ισοδυνάμου αποτελέσματος, με την επιφύλαξη των διατάξεων των άρθρων 8, 11 και 12 της παρούσας συμφωνίας.
   Άρθρο 7
   [ΣΕΣΣ Τατζικιστάν: Άρθρο 11]
   Οι εμπορευματικές συναλλαγές μεταξύ των μερών γίνονται σε τιμές αγοράς.
   Άρθρο 8
   [ΣΕΣΣ Τατζικιστάν: Άρθρο 12]
   1.   Σε περίπτωση που ένα προϊόν εισάγεται στο έδαφος ενός εκ των μερών σε τόσο αυξημένες ποσότητες και με τέτοιους όρους που να προκαλούν ή να απειλούν να προκαλέσουν σοβαρή ζημία στους εθνικούς παραγωγούς ομοειδών ή άμεσα ανταγωνιστικών προϊόντων, η Κοινότητα ή η Δημοκρατία του Τατζικιστάν, ανάλογα με την περίπτωση, δύναται να λαμβάνει κατάλληλα μέτρα σύμφωνα με τις κατωτέρω διαδικασίες και προϋποθέσεις.
   2.   Προτού ληφθεί οποιοδήποτε μέτρο, ή αμέσως μετά, στην περίπτωση εφαρμογής της παραγράφου 4, η Κοινότητα ή η Δημοκρατία του Τατζικιστάν, ανάλογα με την περίπτωση, παρέχει στη μεικτή επιτροπή που αναφέρεται στο άρθρο 22 κάθε σχετική πληροφορία που μπορεί να συμβάλει στην εξεύρεση λύσης αποδεκτής από αμφότερα τα μέρη, όπως προβλέπεται στον τίτλο IV.
   3.   Εάν, μετά το πέρας των διαβουλεύσεων, τα μέρη δεν έχουν καταλήξει σε συμφωνία εντός 30 ημερών από την ημερομηνία υποβολής του ζητήματος στη μεικτή επιτροπή για τη λήψη μέτρων προς αντιμετώπιση της κατάστασης, το μέρος που ζήτησε διαβουλεύσεις είναι ελεύθερο να περιορίζει τις εισαγωγές των συγκεκριμένων προϊόντων στο βαθμό και για το χρονικό διάστημα που απαιτείται για την πρόληψη ή την εξάλειψη της ζημίας, ή να λαμβάνει άλλα κατάλληλα μέτρα.
   4.   Σε κρίσιμες περιστάσεις, κατά τις οποίες οποιαδήποτε καθυστέρηση μπορεί να προκαλέσει ζημία που θα ήταν δύσκολο να αποκατασταθεί, τα μέρη μπορούν να λαμβάνουν μέτρα πριν από την έναρξη των διαβουλεύσεων, υπό την προϋπόθεση της διεξαγωγής διαβουλεύσεων αμέσως μετά τη λήψη των μέτρων αυτών.
   5.   Κατά την επιλογή των μέτρων που λαμβάνονται δυνάμει του παρόντος άρθρου, τα μέρη δίνουν προτεραιότητα στα μέτρα εκείνα τα οποία έχουν τις λιγότερες δυνατές επιπτώσεις στην επίτευξη των στόχων της παρούσας συμφωνίας.
   6.   Καμία διάταξη του παρόντος άρθρου δεν θίγει ούτε επηρεάζει κατ' ουδένα τρόπο τη λήψη, εκ μέρους ενός εκ των μερών, μέτρων αντιντάμπινγκ ή αντισταθμιστικών μέτρων δυνάμει του άρθρου VI της GATT 1994, της συμφωνίας για την εφαρμογή του άρθρου VI της GATT 1994, της συμφωνίας για τις επιδοτήσεις και τα αντισταθμιστικά μέτρα ή της σχετικής εσωτερικής νομοθεσίας.
   Άρθρο 9
   [ΣΕΣΣ Τατζικιστάν: Άρθρο 13]
   Τα μέρη αναλαμβάνουν την υποχρέωση να αναπροσαρμόζουν τις διατάξεις της παρούσας συμφωνίας για τις εμπορευματικές συναλλαγές μεταξύ τους, αναλόγως των περιστάσεων, και ιδίως αναλόγως της κατάστασης που θα διαμορφωθεί από τη μελλοντική προσχώρηση της Δημοκρατίας του Τατζικιστάν στον ΠΟΕ. Η μεικτή επιτροπή δύναται να διατυπώνει συστάσεις προς τα μέρη σχετικά με τις εν λόγω αναπροσαρμογές οι οποίες, εφόσον γίνονται αποδεκτές, θα μπορούν να τίθενται σε ισχύ με σχετική συμφωνία μεταξύ των μερών σύμφωνα με τις κατ' ιδίαν διαδικασίες τους.
   Άρθρο 10
   [ΣΕΣΣ Τατζικιστάν: Άρθρο 14]
   Η παρούσα συμφωνία δεν αντιτίθεται προς απαγορεύσεις ή περιορισμούς κατά την εισαγωγή, την εξαγωγή ή τη διαμετακόμιση εμπορευμάτων, τα οποία δικαιολογούνται για λόγους δημόσιας ηθικής, δημόσιας τάξης ή δημόσιας ασφάλειας· προστασίας της υγείας και της ζωής των ανθρώπων, των ζώων ή των φυτών· προστασίας των φυσικών πόρων· προστασίας του εθνικού πλούτου καλλιτεχνικής, ιστορικής ή αρχαιολογικής αξίας ή προστασίας της πνευματικής, βιομηχανικής και εμπορικής ιδιοκτησίας, ή προς τις ρυθμίσεις που αφορούν το χρυσό και τον άργυρο. Ωστόσο, οι εν λόγω απαγορεύσεις και περιορισμοί δεν πρέπει να συνιστούν μέσο επιβολής αυθαίρετων διακρίσεων ή συγκαλυμμένων περιορισμών στις εμπορικές συναλλαγές μεταξύ των μερών.
   Άρθρο 11
   [ΣΕΣΣ Τατζικιστάν: Άρθρο 15]
   Το εμπόριο κλωστοϋφαντουργικών προϊόντων, τα οποία υπάγονται στα κεφάλαια 50 έως 63 της συνδυασμένης ονοματολογίας, διέπεται από ξεχωριστή διμερή συμφωνία. Μετά τη λήξη ισχύος της εν λόγω ξεχωριστής συμφωνίας, τα κλωστοϋφαντουργικά προϊόντα πρέπει να περιληφθούν στην παρούσα συμφωνία.
   Άρθρο 12
   [ΣΕΣΣ Τατζικιστάν: Άρθρο 16]
   Το εμπόριο πυρηνικών υλικών διεξάγεται σύμφωνα με τις διατάξεις της συνθήκης για την ίδρυση της Ευρωπαϊκής Κοινότητας Ατομικής Ενέργειας. Εφόσον κριθεί σκόπιμο, το εμπόριο πυρηνικών υλικών υπόκειται στις διατάξεις ειδικής συμφωνίας που θα συναφθεί μεταξύ της Ευρωπαϊκής Κοινότητας Ατομικής Ενέργειας και της Δημοκρατίας του Τατζικιστάν.
   ΤΙΤΛΟΣ III
   ΠΛΗΡΩΜΕΣ, ΑΝΤΑΓΩΝΙΣΜΟΣ ΚΑΙ ΑΛΛΕΣ ΟΙΚΟΝΟΜΙΚΕΣ ΔΙΑΤΑΞΕΙΣ

      [ΣΕΣΣ Τατζικιστάν: Τίτλος IV]

   Άρθρο 13
   [ΣΕΣΣ Τατζικιστάν: Άρθρο 38 παράγραφος 1]
   Τα μέρη αναλαμβάνουν την υποχρέωση να εγκρίνουν, σε ελεύθερα μετατρέψιμο νόμισμα, όλες τις πληρωμές του τρέχοντος λογαριασμού του ισοζυγίου πληρωμών, μεταξύ των κατοίκων της Κοινότητας και της Δημοκρατίας του Τατζικιστάν, που αφορούν την κυκλοφορία εμπορευμάτων, υπηρεσιών ή προσώπων σύμφωνα με τις διατάξεις της παρούσας συμφωνίας.
   Άρθρο 14
   [ΣΕΣΣ Τατζικιστάν: Άρθρο 40 παράγραφος 4]
   Τα μέρη συμφωνούν να εξετάζουν από κοινού τρόπους εφαρμογής των αντίστοιχων νομοθεσιών τους περί ανταγωνισμού, στις περιπτώσεις που επηρεάζεται το μεταξύ τους εμπόριο.
   Άρθρο 15
   [ΣΕΣΣ Τατζικιστάν: Άρθρο 39 παράγραφος 1]
   Δυνάμει των διατάξεων του παρόντος άρθρου και του παραρτήματος II, η Δημοκρατία του Τατζικιστάν συνεχίζει να βελτιώνει την προστασία των δικαιωμάτων πνευματικής, βιομηχανικής και εμπορικής ιδιοκτησίας ώστε να μπορέσει, έως το τέλος του πέμπτου έτους από την έναρξη ισχύος της παρούσας συμφωνίας, να εξασφαλίσει επίπεδο προστασίας ανάλογο με το επίπεδο που ισχύει στην Κοινότητα, συμπεριλαμβανομένων αποτελεσματικών μέσων για την επιβολή της εφαρμογής των δικαιωμάτων αυτών.
   Άρθρο 16
   [ΣΕΣΣ Τατζικιστάν: Άρθρο 42]

      Συνεργασία στον τομέα του εμπορίου αγαθών και υπηρεσιών

   Τα μέρη συνεργάζονται ώστε το διεθνές εμπόριο της Δημοκρατίας του Τατζικιστάν να διεξάγεται σύμφωνα με τους κανόνες του ΠΟΕ. Προς το σκοπό αυτό, η Κοινότητα παρέχει στη Δημοκρατία του Τατζικιστάν την αναγκαία τεχνική βοήθεια.
   Η συνεργασία αυτή περιλαμβάνει ειδικά θέματα που συνδέονται άμεσα με τη διευκόλυνση του εμπορίου, ιδίως για να μπορέσει η Δημοκρατία του Τατζικιστάν να εναρμονίσει τη νομοθεσία και τους κανονισμούς της με τους κανόνες του ΠΟΕ και, με τον τρόπο αυτό, να εκπληρώσει το ταχύτερο δυνατό τις προϋποθέσεις προσχώρησής της στον εν λόγω οργανισμό. Μεταξύ των προϋποθέσεων αυτών είναι:

               —

               η χάραξη μιας πολιτικής για το εμπόριο και τα θέματα εμπορίου, συμπεριλαμβανομένων των συστημάτων πληρωμών και των μηχανισμών συμψηφισμού,

               —

               η εκπόνηση σχετικής νομοθεσίας.

         Άρθρο 17
   [ΣΕΣΣ Τατζικιστάν: Άρθρο 45]

      Δημόσιες συμβάσεις

   Τα μέρη συνεργάζονται για τη δημιουργία ανοιχτών και ανταγωνιστικών συνθηκών στον τομέα της ανάθεσης συμβάσεων για αγαθά και υπηρεσίες, ιδίως μέσω της προκήρυξης διαγωνισμών.
   Άρθρο 18
   [ΣΕΣΣ Τατζικιστάν: Άρθρο 46]

      Συνεργασία στον τομέα των προτύπων και της διαπίστωσης της συμμόρφωσης

   1.   Τα μέρη συνεργάζονται μεταξύ τους για να προωθήσουν την ευθυγράμμιση με τα κριτήρια, τις αρχές και τις κατευθύνσεις που έχουν συμφωνηθεί διεθνώς στον τομέα της μετρολογίας, των προτύπων και της διαπίστωσης της συμμόρφωσης, προκειμένου να διευκολυνθεί η πρόοδος προς την αμοιβαία αναγνώριση στον τομέα της διαπίστωσης της συμμόρφωσης και να βελτιωθεί η ποιότητα των προϊόντων του Τατζικιστάν.
   2.   Προς το σκοπό αυτό, τα μέρη επιδιώκουν να συνεργάζονται σε έργα τεχνικής βοήθειας που σκοπό έχουν:

               —

               να προωθήσουν την κατάλληλη συνεργασία με ιδρύματα και οργανισμούς εξειδικευμένους σ' αυτούς τους τομείς,

               —

               να προωθήσουν τη χρήση των κοινοτικών τεχνικών κανονισμών και την εφαρμογή των ευρωπαϊκών προτύπων και διαδικασιών διαπίστωσης της συμμόρφωσης,

               —

               να διευκολύνουν την ανταλλαγή εμπειριών και τεχνικών πληροφοριών στον τομέα της διαχείρισης της ποιότητας.

         Άρθρο 19
   [ΣΕΣΣ Τατζικιστάν: Άρθρο 50]

      Γεωργία και η βιομηχανία μεταποίησης γεωργικών προϊόντων

   Σκοπός της συνεργασίας στον τομέα αυτόν είναι η συνέχιση της αγροτικής μεταρρύθμισης και της μεταρρύθμισης των γεωργικών δομών, ο εκσυγχρονισμός, η ιδιωτικοποίηση και η αναδιάρθρωση της γεωργίας, της κτηνοτροφίας, της βιομηχανίας μεταποίησης γεωργικών προϊόντων και του τομέα των υπηρεσιών στη Δημοκρατία του Τατζικιστάν, καθώς και η ανάπτυξη της εγχώριας αγοράς και των αγορών του εξωτερικού για τα προϊόντα του Τατζικιστάν, υπό προϋποθέσεις που να εξασφαλίζουν την προστασία του περιβάλλοντος, λαμβανομένου υπόψη ότι πρέπει να βελτιωθεί η επισιτιστική ασφάλεια και να αναπτυχθεί ο τομέας των γεωργικών επιχειρήσεων καθώς και η μεταποίηση και διανομή των γεωργικών προϊόντων. Επίσης, τα μέρη συνεχίζουν τη σταδιακή προσέγγιση των προτύπων του Τατζικιστάν με τους κοινοτικούς τεχνικούς κανονισμούς για τα βιομηχανικά προϊόντα και τα γεωργικά προϊόντα διατροφής, συμπεριλαμβανομένων των υγειονομικών και φυτοϋγειονομικών προτύπων.
   Άρθρο 20
   [ΣΕΣΣ Τατζικιστάν: Άρθρο 63]

      Τελωνεία

   1.   Σκοπός της συνεργασίας είναι η εξασφάλιση της συμμόρφωσης με όλες τις διατάξεις που πρόκειται να θεσπισθούν για το εμπόριο και το θεμιτό εμπόριο, καθώς και η προσέγγιση του τελωνειακού συστήματος της Δημοκρατίας του Τατζικιστάν προς το τελωνειακό σύστημα της Κοινότητας.
   2.   Η συνεργασία περιλαμβάνει ιδίως τα ακόλουθα:

               —

               ανταλλαγή πληροφοριών,

               —

               βελτίωση των μεθόδων εργασίας,

               —

               καθιέρωση της συνδυασμένης ονοματολογίας και του ενιαίου διοικητικού εγγράφου,

               —

               απλούστευση των ελέγχων και των διατυπώσεων στις μεταφορές εμπορευμάτων,

               —

               στήριξη της καθιέρωσης σύγχρονων συστημάτων τελωνειακών πληροφοριών,

               —

               διοργάνωση σεμιναρίων και κύκλων κατάρτισης.

         Παρέχεται τεχνική βοήθεια, εφόσον κρίνεται σκόπιμη.
   3.   Με την επιφύλαξη λοιπών μορφών συνεργασίας στο πλαίσιο της παρούσας συμφωνίας, η αμοιβαία συνδρομή σε τελωνειακά θέματα μεταξύ των διοικητικών αρχών των μερών γίνεται σύμφωνα με τις διατάξεις του πρωτοκόλλου που επισυνάπτεται στην παρούσα συμφωνία.
   Άρθρο 21
   [ΣΕΣΣ Τατζικιστάν: Άρθρο 64]

      Συνεργασία στον τομέα των στατιστικών

   Η συνεργασία στον τομέα αυτόν αποσκοπεί στη δημιουργία ενός αποτελεσματικού στατιστικού συστήματος, το οποίο θα παρέχει αξιόπιστα στατιστικά στοιχεία αναγκαία για τη στήριξη και παρακολούθηση της διαδικασίας των κοινωνικοοικονομικών μεταρρυθμίσεων, και θα συμβάλλει στην ανάπτυξη των ιδιωτικών επιχειρήσεων στη Δημοκρατία του Τατζικιστάν.
   Τα μέρη συνεργάζονται, ιδίως, στους ακόλουθους τομείς:

               —

               προσαρμογή του στατιστικού συστήματος του Τατζικιστάν στις διεθνείς μεθόδους, πρότυπα και ταξινομήσεις,

               —

               ανταλλαγή στατιστικών πληροφοριών,

               —

               παροχή μακροοικονομικών και μικροοικονομικών στατιστικών στοιχείων τα οποία είναι αναγκαία για την εφαρμογή και διαχείριση των οικονομικών μεταρρυθμίσεων.

         Προς το σκοπό αυτό, η Κοινότητα παρέχει στη Δημοκρατία του Τατζικιστάν τεχνική βοήθεια.
   ΤΙΤΛΟΣ IV
   ΓΕΝΙΚΕΣ ΚΑΙ ΤΕΛΙΚΕΣ ΘΕΣΜΙΚΕΣ ΔΙΑΤΑΞΕΙΣ

      [ΣΕΣΣ Τατζικιστάν: Τίτλος XI]

   Άρθρο 22
   Η μεικτή επιτροπή που συστάθηκε στο πλαίσιο της συμφωνίας για το εμπόριο και την εμπορική και οικονομική συνεργασία, η οποία υπεγράφη μεταξύ της Ευρωπαϊκής Οικονομικής Κοινότητας και της Ένωσης Σοβιετικών Σοσιαλιστικών Δημοκρατιών στις 18 Δεκεμβρίου 1989, ασκεί τα καθήκοντα που της ανατίθενται με την παρούσα συμφωνία, μέχρις ότου συσταθεί το συμβούλιο συνεργασίας που προβλέπεται στο άρθρο 77 της συμφωνίας εταιρικής σχέσης και συνεργασίας.
   Άρθρο 23
   Η μεικτή επιτροπή δύναται, για την επίτευξη των στόχων της συμφωνίας, να διατυπώνει συστάσεις στις περιπτώσεις που προβλέπονται από τη συμφωνία.
   Η μεικτή επιτροπή διατυπώνει τις συστάσεις της κατόπιν συμφωνίας μεταξύ των μερών.
   Άρθρο 24
   [ΣΕΣΣ Τατζικιστάν: Άρθρο 81]
   Κατά την εξέταση οιουδήποτε θέματος προκύπτει στο πλαίσιο της παρούσας συμφωνίας, σχετικά με διάταξη που αφορά άρθρο μιας εκ των συμφωνιών ίδρυσης του ΠΟΕ, η μεικτή επιτροπή λαμβάνει υπόψη στο μέγιστο δυνατό βαθμό την ερμηνεία που συνήθως δίνουν στο συγκεκριμένο άρθρο τα μέλη του ΠΟΕ.
   Άρθρο 25
   [ΣΕΣΣ Τατζικιστάν: Άρθρο 85]
   1.   Εντός του πεδίου εφαρμογής της παρούσας συμφωνίας, έκαστο μέρος αναλαμβάνει την υποχρέωση να εξασφαλίζει ότι τα φυσικά και νομικά πρόσωπα του άλλου μέρους έχουν πρόσβαση, άνευ διακρίσεων έναντι των δικών του υπηκόων, στα αρμόδια δικαστήρια και διοικητικά όργανα των μερών, για την προάσπιση των ατομικών τους δικαιωμάτων και των δικαιωμάτων ιδιοκτησίας τους, συμπεριλαμβανομένων των δικαιωμάτων πνευματικής, βιομηχανικής και εμπορικής ιδιοκτησίας.
   2.   Στα πλαίσια των αντίστοιχων εξουσιών και αρμοδιοτήτων τους, τα μέρη:

               —

               ενθαρρύνουν την προσφυγή στη διαιτησία για την επίλυση διαφορών που ανακύπτουν κατά τις συναλλαγές εμπορίου ή συνεργασίας, οι οποίες διενεργούνται από επιχειρήσεις της Κοινότητας και επιχειρήσεις της Δημοκρατίας του Τατζικιστάν,

               —

               συμφωνούν ότι, εφόσον μια διαφορά υποβάλλεται σε διαιτησία, έκαστο μέρος δύναται να επιλέξει το δικό του διαιτητή, ανεξαρτήτως υπηκοότητας, εκτός από τις περιπτώσεις που προβλέπεται άλλως βάσει των κανόνων του οργάνου διαιτησίας που επιλέγουν τα μέρη, καθώς και ότι ο προεδρεύων τρίτος διαιτητής ή ο μοναδικός διαιτητής μπορεί να είναι πολίτης τρίτης χώρας,

               —

               συνιστούν στους οικονομικούς τους φορείς να επιλέγουν με αμοιβαία συναίνεση το δίκαιο που εφαρμόζεται στις συμβάσεις τους,

               —

               ενθαρρύνουν την προσφυγή στους κανόνες διαιτησίας τους οποίους έχει συντάξει η επιτροπή διεθνούς εμπορικού δικαίου των Ηνωμένων Εθνών (Uncitral) καθώς και την προσφυγή στη διαιτησία οιουδήποτε οργάνου κράτους που έχει υπογράψει τη σύμβαση για την αναγνώριση και εκτέλεση των διεθνών αποφάσεων διαιτησίας, η οποία υπεγράφη στη Νέα Υόρκη στις 10 Ιουνίου 1958.

         Άρθρο 26
   [ΣΕΣΣ Τατζικιστάν: Άρθρο 86]
   Καμία διάταξη της παρούσας συμφωνίας δεν εμποδίζει τα μέρη να λαμβάνουν, στα πλαίσια των αντίστοιχων εξουσιών και αρμοδιοτήτων τους, μέτρα τα οποία:

               α)

               θεωρούν αναγκαία για την αποτροπή της κοινολόγησης πληροφοριών, η οποία αντιβαίνει σε ζωτικά συμφέροντα ασφαλείας·

               β)

               αφορούν την παραγωγή ή το εμπόριο όπλων, πολεμοφοδίων ή πολεμικού υλικού ή την έρευνα, ανάπτυξη ή παραγωγή, που είναι αναγκαίες για αμυντικούς σκοπούς, υπό την προϋπόθεση ότι τα μέτρα αυτά δεν νοθεύουν τους όρους ανταγωνισμού για τα προϊόντα που δεν προορίζονται ειδικά για στρατιωτικούς σκοπούς·

               γ)

               θεωρούν ουσιώδη για την ασφάλειά τους σε περίπτωση σοβαρών εσωτερικών αναταραχών που απειλούν να πλήξουν την τήρηση του νόμου και της δημόσιας τάξης, σε καιρό πολέμου ή σοβαρής διεθνούς κρίσης, η οποία συνιστά απειλή πολέμου, ή για την εκπλήρωση υποχρεώσεων που έχουν αναλάβει για τη διατήρηση της ειρήνης και της διεθνούς ασφάλειας·

               δ)

               θεωρούν αναγκαία για την εκπλήρωση των διεθνών τους υποχρεώσεων και δεσμεύσεων όσον αφορά τον έλεγχο των βιομηχανικών αγαθών και τεχνολογιών διπλής χρήσης.

         Άρθρο 27
   [ΣΕΣΣ Τατζικιστάν: Άρθρο 87]
   1.   Στους τομείς που καλύπτονται από την παρούσα συμφωνία και με την επιφύλαξη τυχόν ειδικών διατάξεων που περιέχονται σ' αυτήν:

               —

               οι ρυθμίσεις που εφαρμόζει η Δημοκρατία του Τατζικιστάν έναντι της Κοινότητας δεν πρέπει να εισάγουν διακρίσεις μεταξύ των κρατών μελών, των υπηκόων ή των εταιρειών ή επιχειρήσεών τους,

               —

               οι ρυθμίσεις που εφαρμόζει η Κοινότητα έναντι της Δημοκρατίας του Τατζικιστάν δεν πρέπει να εισάγουν διακρίσεις μεταξύ των υπηκόων ή των εταιρειών ή επιχειρήσεων του Τατζικιστάν.

         2.   Οι διατάξεις της παραγράφου 1 δεν θίγουν το δικαίωμα των μερών να εφαρμόζουν τις σχετικές διατάξεις της φορολογικής τους νομοθεσίας στους φορολογουμένους η κατάσταση των οποίων διαφέρει όσον αφορά τον τόπο διαμονής τους.
   Άρθρο 28
   [ΣΕΣΣ Τατζικιστάν: Άρθρο 88]
   1.   Έκαστο μέρος δύναται να υποβάλει στη μεικτή επιτροπή οποιαδήποτε διαφορά σε σχέση με την εφαρμογή ή ερμηνεία της παρούσας συμφωνίας.
   2.   Η μεικτή επιτροπή δύναται να επιλύσει τη διαφορά με σύσταση.
   3.   Σε περίπτωση που είναι αδύνατη η επίλυση της διαφοράς σύμφωνα με την παράγραφο 2 του παρόντος άρθρου, το ένα μέρος κοινοποιεί στο άλλο το διορισμό διαιτητή· το άλλο μέρος πρέπει εντός δύο μηνών να ορίσει ένα δεύτερο διαιτητή. Για την εφαρμογή της παρούσας διαδικασίας, η Κοινότητα και τα κράτη μέλη θεωρούνται ως ένα ενιαίο μέρος στην εν λόγω διαφορά.
   Η μεικτή επιτροπή ορίζει τρίτο διαιτητή.
   Οι συστάσεις των διαιτητών εγκρίνονται με πλειοψηφία. Οι συστάσεις αυτές δεν είναι δεσμευτικές για τα μέρη.
   Άρθρο 29
   [ΣΕΣΣ Τατζικιστάν: Άρθρο 89]
   Τα μέρη συμφωνούν να διενεργούν αμέσως διαβουλεύσεις, μέσω των κατάλληλων διαύλων και κατόπιν αιτήσεως οιουδήποτε εκ των μερών, προκειμένου να συζητήσουν κάθε θέμα σχετικό με την ερμηνεία ή την εφαρμογή της παρούσας συμφωνίας καθώς και άλλα θέματα που αφορούν τις σχέσεις μεταξύ των μερών.
   Οι διατάξεις του παρόντος άρθρου δεν επηρεάζουν κατ' ουδένα τρόπο ούτε θίγουν τα άρθρα 8, 28 και 33.
   Η μεικτή επιτροπή δύναται να θεσπίζει διαδικαστικούς κανόνες για την επίλυση των διαφορών.
   Άρθρο 30
   [ΣΕΣΣ Τατζικιστάν: Άρθρο 90]
   Η μεταχείριση που παρέχεται στη Δημοκρατία του Τατζικιστάν, δυνάμει της παρούσας συμφωνίας, δεν είναι σε καμία περίπτωση ευνοϊκότερη από τη μεταχείριση που παρέχουν τα κράτη μέλη μεταξύ τους.
   Άρθρο 31
   [ΣΕΣΣ Τατζικιστάν: Άρθρο 92]
   Εφόσον τα θέματα της παρούσας συμφωνίας καλύπτονται από τη συνθήκη του χάρτη ενέργειας και τα πρωτόκολλά της, στα θέματα αυτά εφαρμόζονται η εν λόγω συνθήκη και τα πρωτόκολλα, από τη στιγμή της έναρξης ισχύος τους, αλλά μόνον εφόσον προβλέπεται η εφαρμογή αυτή.
   Άρθρο 32
   1.   Η παρούσα συμφωνία εφαρμόζεται έως την έναρξη ισχύος της συμφωνίας εταιρικής σχέσης και συνεργασίας που μονογραφήθηκε στις 16 Δεκεμβρίου 2003.
   2.   Οποιοδήποτε από τα μέρη δύναται να καταγγείλει την παρούσα συμφωνία με κοινοποίηση προς το άλλο μέρος. Η παρούσα συμφωνία παύει να εφαρμόζεται έξι μήνες μετά την ημερομηνία της κοινοποίησης αυτής.
   Άρθρο 33
   [ΣΕΣΣ Τατζικιστάν: Άρθρο 94]
   1.   Τα μέρη λαμβάνουν όλα τα γενικά ή ειδικά μέτρα που απαιτούνται για την εκπλήρωση των υποχρεώσεών τους δυνάμει της παρούσας συμφωνίας και μεριμνούν για την επίτευξη των στόχων της.
   2.   Αν ένα από τα μέρη θεωρήσει ότι το άλλο μέρος δεν έχει εκπληρώσει μία από τις υποχρεώσεις του βάσει της παρούσας συμφωνίας, δύναται να λαμβάνει κατάλληλα μέτρα. Εκτός από τις εξαιρετικά επείγουσες περιπτώσεις, παρέχει προηγουμένως στη μεικτή επιτροπή κάθε σχετική πληροφορία που απαιτείται για μια ενδελεχή εξέταση της κατάστασης, προκειμένου να εξευρεθεί λύση αποδεκτή από τα μέρη.
   Κατά την επιλογή των μέτρων αυτών, προτεραιότητα δίδεται στα μέτρα που διαταράσσουν λιγότερο τη λειτουργία της παρούσας συμφωνίας. Τα μέτρα αυτά κοινοποιούνται αμέσως, εφόσον το ζητήσει το άλλο μέρος, στη μεικτή επιτροπή.
   Άρθρο 34
   [ΣΕΣΣ Τατζικιστάν: Άρθρο 95]
   Τα παραρτήματα I και II, καθώς και το πρωτόκολλο περί αμοιβαίας διοικητικής συνδρομής σε τελωνειακά ζητήματα, αποτελούν αναπόσπαστο μέρος της παρούσας συμφωνίας.
   Άρθρο 35
   [ΣΕΣΣ Τατζικιστάν: Άρθρο 97]
   Η παρούσα συμφωνία εφαρμόζεται, αφενός, στα εδάφη στα οποία εφαρμόζονται οι συνθήκες για την ίδρυση της Ευρωπαϊκής Κοινότητας και της Ευρωπαϊκής Κοινότητας Ατομικής Ενέργειας, υπό τους όρους που καθορίζονται στις συνθήκες αυτές, και, αφετέρου, στο έδαφος της Δημοκρατίας του Τατζικιστάν.
   Άρθρο 36
   [ΣΕΣΣ Τατζικιστάν: Άρθρο 99]
   Το πρωτότυπο της παρούσας συμφωνίας, τα κείμενα της οποίας στην αγγλική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική, φινλανδική και τατζικική γλώσσα είναι εξίσου αυθεντικά, κατατίθεται στον γενικό γραμματέα του Συμβουλίου της Ευρωπαϊκής Ένωσης.
   Άρθρο 37
   Η παρούσα συμφωνία εγκρίνεται από τα μέρη σύμφωνα με τις κατ' ιδίαν διαδικασίες τους.
   Η παρούσα συμφωνία αρχίζει να ισχύει την πρώτη ημέρα του δεύτερου μήνα που έπεται της ημερομηνίας κατά την οποία τα μέρη κοινοποιούν αμοιβαία την ολοκλήρωση των διαδικασιών που αναφέρονται στην πρώτη παράγραφο.

      Από την έναρξη ισχύος της, η παρούσα συμφωνία αντικαθιστά, όσον αφορά τις σχέσεις μεταξύ Τατζικιστάν και Κοινότητας, το άρθρο 2, το άρθρο 3, εκτός από την τέταρτη περίπτωση, και τα άρθρα 4 έως 16 της συμφωνίας μεταξύ της Ευρωπαϊκής Οικονομικής Κοινότητας, της Ευρωπαϊκής Κοινότητας Ατομικής Ενέργειας και της Ένωσης Σοβιετικών Σοσιαλιστικών Δημοκρατιών για το εμπόριο και την οικονομική και εμπορική συνεργασία, που υπεγράφη στις Βρυξέλλες στις 18 Δεκεμβρίου 1989.

   ΚΑΤΑΛΟΓΟΣ ΣΥΝΗΜΜΕΝΩΝ ΕΓΓΡΑΦΩΝ

               Παράρτημα Ι:

               Ενδεικτικός κατάλογος των πλεονεκτημάτων που παραχωρούνται από τη Δημοκρατία του Τατζικιστάν στα ανεξάρτητα κράτη δυνάμει του άρθρου 3 παράγραφος 3 [ΣΕΣΣ Τατζικιστάν, άρθρο 7 παράγραφος 3]

               Παράρτημα IΙ:

               Συμβάσεις περί πνευματικής, βιομηχανικής και εμπορικής ιδιοκτησίας, που αναφέρονται στο άρθρο 15 [ΣΕΣΣ Τατζικιστάν, άρθρο 39 παράγραφος 1]

         Πρωτόκολλο περί αμοιβαίας διοικητικής συνδρομής σε τελωνειακά ζητήματα.
   ΤΕΛΙΚΉ ΠΡΆΞΗ
   Οι πληρεξούσιοι της ΕΥΡΩΠΑΪΚΗΣ ΚΟΙΝΟΤΗΤΑΣ και της ΕΥΡΩΠΑΪΚΗΣ ΚΟΙΝΟΤΗΤΑΣ ΑΤΟΜΙΚΗΣ ΕΝΕΡΓΕΙΑΣ, εφεξής καλούμενες «η Κοινότητα»,
   αφενός, και
   οι πληρεξούσιοι της ΔΗΜΟΚΡΑΤΙΑΣ ΤΟΥ ΤΑΤΖΙΚΙΣΤΑΝ,
   αφετέρου,
   συνελθόντες στο Λουξεμβούργο, στις 11 Οκτωβρίου 2004, για την υπογραφή της ενδιάμεσης συμφωνίας μεταξύ της Ευρωπαϊκής Κοινότητας και της Ευρωπαϊκής Κοινότητας Ατομικής Ενέργειας, αφενός, και της Δημοκρατίας του Τατζικιστάν, αφετέρου, για το εμπόριο και τα θέματα εμπορίου, εφεξής καλούμενης «συμφωνία», υιοθέτησαν τα ακόλουθα κείμενα:
   Την ενδιάμεση συμφωνία, συμπεριλαμβανομένων των παραρτημάτων της και του ακόλουθου πρωτοκόλλου:
   Πρωτόκολλο περί αμοιβαίας διοικητικής συνδρομής σε τελωνειακά ζητήματα.
   Οι πληρεξούσιοι της Ευρωπαϊκής Κοινότητας και οι πληρεξούσιοι της Δημοκρατίας του Τατζικιστάν υιοθέτησαν τα κείμενα των κοινών δηλώσεων που απαριθμούνται κατωτέρω και που προσαρτώνται στην παρούσα τελική πράξη:

               Κοινή δήλωση περί δεδομένων προσωπικού χαρακτήρα.

               Κοινή δήλωση σχετικά με το άρθρο 9 (ΣΕΣΣ Τατζικιστάν: άρθρο 13) της συμφωνίας.

               Κοινή δήλωση σχετικά με το άρθρο 33 (ΣΕΣΣ Τατζικιστάν: άρθρο 94) της συμφωνίας.

         Οι πληρεξούσιοι της Κοινότητας και οι πληρεξούσιοι της Δημοκρατίας του Τατζικιστάν έλαβαν επίσης υπό σημείωση την ακόλουθη ανταλλαγή επιστολών, η οποία προσαρτάται στην παρούσα τελική πράξη:
   Ανταλλαγή επιστολών μεταξύ της Κοινότητας και της Δημοκρατίας του Τατζικιστάν σχετικά με την εγκατάσταση εταιρειών.

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropske skupnosti
         Euroopan yhteisöjen puolesta
         På europeiska gemenskapernas vägnar


title: 2004/701/ΕΚ, Ευρατόμ:Απόφαση του Συμβουλίου, της 11ης Οκτωβρίου 2004, για τροποποίηση του εσωτερικού του κανονισμού του Συμβουλίου

text:
               20.10.2004

               EL

               Επίσημη Εφημερίδα της Ευρωπαϊκής Ένωσης

               L 319/15

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 11ης Οκτωβρίου 2004
   για τροποποίηση του εσωτερικού του κανονισμού του Συμβουλίου
   (2004/701/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 3 πρώτο εδάφιο,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 121 παράγραφος 3,
   τη συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 1,
   το άρθρο 12 της πράξης προσχώρησης στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση (1),
   Εκτιμώντας τα ακόλουθα:

               (1)

               Η πράξη προσχώρησης στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση τροποποίησε, με ισχύ από 1ης Νοεμβρίου 2004, τις διατάξεις της συνθήκης για την ίδρυση της Ευρωπαϊκής Κοινότητας, της συνθήκης για την ίδρυση της Ευρωπαϊκής Κοινότητας Ατομικής Ενέργειας και της συνθήκης για την Ευρωπαϊκή Ένωση όσον αφορά τη στάθμιση των ψήφων στο Συμβούλιο.

               (2)

               Δυνάμει του άρθρου 205 παράγραφος 4 της συνθήκης για την ίδρυση της Ευρωπαϊκής Κοινότητας, του άρθρου 118 παράγραφος 4 της συνθήκης για την ίδρυση της Ευρωπαϊκής Κοινότητας Ατομικής Ενέργειας, καθώς και του άρθρου 23 παράγραφος 2 τρίτο εδάφιο και του άρθρου 34 παράγραφος 3 της συνθήκης για την Ευρωπαϊκή Ένωση, όπως τροποποιήθηκαν με την προαναφερόμενη πράξη προσχώρησης, όταν το Συμβούλιο θεσπίζει απόφαση με ειδική πλειοψηφία, κάθε μέλος του Συμβουλίου μπορεί να ζητήσει να εξακριβωθεί ότι τα κράτη μέλη τα οποία συνιστούν αυτή την ειδική πλειοψηφία αντιστοιχούν τουλάχιστον στο 62 % του συνολικού πληθυσμού της Ένωσης. Πρέπει να καθορισθούν οι κανόνες εφαρμογής των συγκεκριμένων διατάξεων.

               (3)

               Προς τούτο, πρέπει να ορισθεί, σύμφωνα με τα στοιχεία που παρέχει η Στατιστική Υπηρεσία των Ευρωπαϊκών Κοινοτήτων, ο συνολικός πληθυσμός κάθε κράτους μέλους για χρονική περίοδο ενός έτους και να προβλεφθεί η ετήσια ενημέρωση των αριθμητικών στοιχείων που αφορούν τον πληθυσμό.

               (4)

               Το σημείο IV, A, των «Συστάσεων για τις απογραφές του πληθυσμού και των κατοικιών του έτους 2000 στην περιοχή της ΕΟΚ», που καταρτίστηκαν από κοινού από την Οικονομική Επιτροπή των Ηνωμένων Εθνών για την Ευρώπη και τη Στατιστική Υπηρεσία των Ευρωπαϊκών Κοινοτήτων, ορίζει την έννοια του συνολικού πληθυσμού ενός κράτους,

         ΑΠΟΦΑΣΙΖΕΙ:
   Άρθρο 1
   Ο εσωτερικός κανονισμός του Συμβουλίου της 22ας Μαρτίου 2004 (2004/338/ΕΚ, Ευρατόμ) (2) τροποποιείται ως εξής:

               1.

               Στο άρθρο 11, προστίθεται η ακόλουθη παράγραφος:
               «5.   Όταν το Συμβούλιο θεσπίζει απόφαση με ειδική πλειοψηφία, και εφόσον το ζητήσει μέλος του Συμβουλίου, εξακριβώνεται ότι τα κράτη μέλη τα οποία συνιστούν αυτή την ειδική πλειοψηφία αντιστοιχούν τουλάχιστον στο 62 % του συνολικού πληθυσμού της Ένωσης, που έχει υπολογισθεί σύμφωνα με τα αριθμητικά στοιχεία του πληθυσμού τα οποία παρατίθενται στο άρθρο 1 του παραρτήματος ΙΙα».

               2.

               Μετά το παράρτημα ΙΙ, προστίθεται το ακόλουθο παράρτημα:

                  «ΠΑΡΑΡΤΗΜΑ ΙΙα
                  ΚΑΝΟΝΕΣ ΕΦΑΡΜΟΓΗΣ ΤΩΝ ΔΙΑΤΑΞΕΩΝ ΣΧΕΤΙΚΑ ΜΕ ΤΗ ΣΤΑΘΜΙΣΗ ΤΩΝ ΨΗΦΩΝ ΣΤΟ ΣΥΜΒΟΥΛΙΟ
                  Άρθρο 1
                  Για την εφαρμογή του άρθρου 205, παράγραφος 4 της συνθήκης για την ίδρυση της Ευρωπαϊκής Κοινότητας, του άρθρου 118 παράγραφος 4 της συνθήκης για την ίδρυση της Ευρωπαϊκής Κοινότητας Ατομικής Ενέργειας, καθώς και του άρθρου 23 παράγραφος 2 τρίτο εδάφιο και του άρθρου 34 παράγραφος 3 της συνθήκης για την Ευρωπαϊκή Ένωση, ο συνολικός πληθυσμός κάθε κράτους μέλους, για την περίοδο από την 1η Νοεμβρίου 2004 έως την 31η Δεκεμβρίου 2005 ορίζεται ως εξής:

                              Κράτος μέλος

                              Πληθυσμός
                              (× 1 000)

                              Γερμανία

                              82 531,7

                              Γαλλία

                              61 684,7

                              Ηνωμένο Βασίλειο

                              59 651,5

                              Ιταλία

                              57 888,2

                              Ισπανία

                              42 345,3

                              Πολωνία

                              38 190,6

                              Κάτω Χώρες

                              16 258,0

                              Ελλάδα

                              11 041,1

                              Πορτογαλία

                              10 474,7

                              Βέλγιο

                              10 396,4

                              Τσεχική Δημοκρατία

                              10 211,5

                              Ουγγαρία

                              10 116,7

                              Σουηδία

                              8 975,7

                              Αυστρία

                              8 114,0

                              Δανία

                              5 397,6

                              Σλοβακία

                              5 380,1

                              Φινλανδία

                              5 219,7

                              Ιρλανδία

                              4 027,5

                              Λιθουανία

                              3 445,9

                              Λετονία

                              2 319,2

                              Σλοβενία

                              1 996,4

                              Εσθονία

                              1 350,6

                              Κύπρος

                              730,4

                              Λουξεμβούργο

                              451,6

                              Μάλτα

                              399,9

                              Σύνολο

                              458 599,0

                              Κατώτατο όριο (62 %)

                              284 331,4

                        Άρθρο 2
                  1.   Πριν από την 1η Σεπτεμβρίου κάθε έτους, τα κράτη μέλη διαβιβάζουν στη Στατιστική Υπηρεσία των Ευρωπαϊκών Κοινοτήτων, τα στοιχεία που αφορούν το συνολικό πληθυσμό τους κατά την 1η Ιανουαρίου του τρέχοντος έτους.
                  2.   Με ισχύ από 1ης Ιανουαρίου κάθε έτους, το Συμβούλιο αναπροσαρμόζει, σύμφωνα με τα δεδομένα τα οποία διαθέτει η Στατιστική Υπηρεσία των Ευρωπαϊκών Κοινοτήτων στις 30 Σεπτεμβρίου του προηγούμενου έτους, τα αριθμητικά στοιχεία που παρατίθενται στο άρθρο 1. Η εν λόγω απόφαση δημοσιεύεται στην Επίσημη Εφημερίδα της Ευρωπαϊκής Ένωσης».

         Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από 1ης Νοεμβρίου 2004.

      Λουξεμβούργο, 11 Οκτωβρίου 2004.

            Για το Συμβούλιο

            Ο Πρόεδρος

         B. R. BOT

      (1)  ΕΕ L 236 της 23.9.2003, σ. 33.

      (2)  ΕΕ L 106 της 15.4.2004, σ. 22.


title: 2012/670/ΕΕ: Απόφαση του Συμβουλίου, της 9ης Οκτωβρίου 2012 , σχετικά με την υπογραφή, εξ ονόματος της Ευρωπαϊκής Ένωσης, της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου

text:
               30.10.2012

               EL

               Επίσημη Εφημερίδα της Ευρωπαϊκής Ένωσης

               L 300/34

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 9ης Οκτωβρίου 2012
   σχετικά με την υπογραφή, εξ ονόματος της Ευρωπαϊκής Ένωσης, της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου
   (2012/670/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η Ένωση διαπραγματεύθηκε με τη Δημοκρατία του Μαυρίκιου συμφωνία αλιευτικής σύμπραξης, που παρέχουν στα σκάφη της Ένωσης αλιευτικές δυνατότητες στα ύδατα υπό την κυριαρχία ή τη δικαιοδοσία της Δημοκρατίας του Μαυρίκιου.

               (2)

               Μετά το πέρας των εν λόγω διαπραγματεύσεων, στις 23 Φεβρουαρίου 2012, μονογραφήθηκε συμφωνία αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου («συμφωνία αλιευτικής σύμπραξης»).

               (3)

               Η συμφωνία μεταξύ της Ευρωπαϊκής Οικονομικής Κοινότητας και της κυβέρνησης της Νήσου Μαυρικίου για την αλιεία στα ύδατα του Μαυρικίου (1) θα πρέπει να αντικατασταθεί από τη συμφωνία αλιευτικής σύμπραξης.

               (4)

               Η συμφωνία αλιευτικής σύμπραξης θα πρέπει να υπογραφεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρίκιου εγκρίνενται εξ ονόματος της Ένωσης υπό την αίρεση της σύναψής της (2).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που θα έχουν την εξουσία να υπογράψουν εξ ονόματος της Ένωσης τη συμφωνία αλιευτικής σύμπραξης.
   Άρθρο 3
   Η παρούσα απόφαση αρχίζει να ισχύει την ημέρα έκδοσής της.

      Λουξεμβούργο, 9 Οκτωβρίου 2012.

            Για το Συμβούλιο

            Ο Πρόεδρος

         B. ΣΙΑΡΛΗ

      (1)  ΕΕ L 159 της 10.6.1989, σ. 2.

      (2)  Το κείμενο της συμφωνίας θα δημοσιευθεί μαζί με την απόφαση για τη σύναψή της.


Avis juridique important

|

31993D0724

93/724/ΕΚ: Απόφαση του Συμβουλίου της 23ης Νοεμβρίου 1993 που αφορά τη σύναψη συμφωνίας μεταξύ της Ευρωπαϊκής Κοινότητας και της Δημοκρατίας της Ουγγαρίας για αμοιβαία προστασία και έλεγχο των ονομασιών οίνων

Επίσημη Εφημερίδα αριθ. L 337 της 31/12/1993 σ. 0093 - 0093 Φινλανδική ειδική έκδοση: Κεφάλαιο 3 τόμος 55 σ. 0013  Σουηδική ειδική έκδοση: Κεφάλαιο 3 τόμος 55 σ. 0013

ΑΠΟΦΑΣΗ ΤΟΥ ΣΥΜΒΟΥΛΙΟΥ της 23ης Νοεμβρίου 1993 που  αμφορά τη σύναψη συμφωνίας μεταξύ της Ευρωπαϊκής Κοινότητας και της Δημοκρατίας της Ουγγαρίας για  αμοιβαία προστασία και έλεγχο των ονομασιών οίνων (93/724/ΕΚ)ΤΟ ΣΥΜΒΟΥΛΙΟ ΤΗΣ  ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113, την πρόταση της Επιτροπής, Εκτιμώντας: ότι η συμφωνία η οποία αποτέλεσε αντικείμενο διαπραγματεύσεων μεταξύ της Ευρωπαϊκής Κοινότητας και  της Δημορκατίας της Ουγγαρίας για αμοιβαία προστασία και έλεγχο των ονομασιών οίνων θα βοηθήσει τη  λήψη μέτρων για να εξαλειφθεί αποτελεσματικότερα ο αθέμιτος ανταγωνισμός, κατά την άσκηση των  εμπορικών δραστηριοτήτων, να εξασφαλιστεί μεγαλύτερη προστασία του καταναλωτή και να προωθηθεί το  εμπόριο μεταξύ των συμβαλλόμενων μερών 7 ότι είναι ως εκ τούτου επιθυμητό να εγκριθεί η εν λόγω  συμφωνία 7 ότι, προκειμένου να διευκολυνθεί η εφαρμογή ορισμένων διατάξεων της συμφωνίας, η Επιτροπή θα έπρεπε  να εξουσιοδοτηθεί να κάνει τις αναγκαίες τεχνικές προσαρμογές, σύμφωνα με τη διαδικασία που  προβλέπεται στο άρθρο 83 του κανονισμού (ΕΟΚ) αριθ. 822/87 του Συμβουλίου της 16ης Μαρτίου 1987 για  την κοινή οργάνωση της αμπελοοινικής αγοράς (1) 7 ότι, εφόσον οι διατάξεις της συμφωνίας συνδέονται άμεσα με μέτρα τα οποία καλύπτονται από την κοινή  εμπορική πολιτική και την κοινή γεωργική πολιτική, η εν λόγω συμφωνία πρέπει να γίνει σε κοινοτικό  επίπεδο, ΑΠΟΦΑΣΙΖΕΙ: Άρθρο 1 Η συμφωνία μεταξύ της Ευρωπαϊκής Κοινότητας και της Δημοκρατίας της  Ουγγαρίας για αμοιβαία προστασία και έλεγχο των ονομασιών οίνων, το πρωτόκολλο, οι ανταλλαγές  επιστολών καθώς και οι δηλώσεις που προσαρτώνται σ' αυτήν, εγκρίνονται εξ ονόματος της Κοινότητας. Το κείμενα των πράξεων που αναφέρονται στο πρώτο εδάφιο, επισυνάπτονται στην παρούσα απόφαση. Άρθρο 2 Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να  υπογράψει τη συμφωνία και να καταθέσει το έγγραφο έγκρισης από την Κοινότητα. Ο Πρόεδρος του Συμβουλίου προβαίνει στην κοινοποίηση που προβλέπεται στο άρθρο 19 παράγραφος 1 της  συμφωνίας. Άρθρο 3 Για την εφαρμογή του άρθρου 14 της συμφωνίας, η Επιτροπή εξουσιοδοτείται να συνάψει τις  αναγκαίες τροποποιητικές πράξεις της συμφωνίας, σύμφωνα με τη διαδικασία που προβλέπεται στο άρθρο  83 του κανονισμού (ΕΟΚ) αριθ. 822/87. Άρθρο 4 Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Βρυξέλλες, 23 Νοεμβρίου 1993. Για το Συμβούλιο Ο Πρόεδρος M. SMET (1) ΕΕ αριθ. L 84 της 27. 3. 1987, σ. 1. Κανονισμός όπως τροποποίηθηκε  τελευταία από τον κανονισμό (ΕΟΚ) αριθ. 1566/93 (ΕΕ αριθ. L 154 της 25. 6. 1993, σ. 39).